Irekia Eusko Jaurlaritza - Gobierno Vasco :: ELEBIDE: Hizkuntza eskubideak bermatzeko zerbitzua\n<iframe src="https://www.irekia.euskadi.eus/eu/embed/videos?flv_video=2010%2F09%2F06%2Felebide%2Felebide.flv" width="320" height="210" allowfullscreen></iframe>\nELEBIDE: Hizkuntza eskubideak bermatzeko zerbitzua Iturria: Irekia\nLurdes Auzmendi: "Euskararen eta gaztelaniaren artean elebitasun orekatua lortzeko martxan jarritako zerbitzua da Elebide"\nEusko Jaurlaritzako Hizkuntza Politikarako Sailburuordetzak Elebiden, hizkuntza eskubideak bermatzeko zerbitzuan, 2009. urtean jasotako intzidentzien berri eman du eta kanpaina berria aurkeztu du gaur goizean Eusko Jaurlaritzako Lakuako (Vitoria-Gasteiz) egoitzan egindako prentsaurrekoan.\nLurdes Auzmendi Hizkuntza Politikarako sailburuordeak 2009an herritarrek Elebide zerbitzuaren bidez jarritako kexen, kontsulten, eskaeren eta iradokizunen datuak eskaini ditu. Haren esanetan, 2009. urtean orotara 225 intzidentzia jaso ziren. Horietatik % 94 kexak ziren; % 4,5 kontsultak; % 1 eskaerak eta % 0,5 iradokizunak. Herritarrek erabilitako hizkuntza berriz, kasuen % 95ean euskara izan zen, eta kasuen % 5etan gaztelania. Era guztietara ere, laster publikatuko da Elebidek eskaintzen duen zerbitzuaren inguruko 2009ko memoria eta bertan datu guztiak helaraziko dira zehatz-mehatz.\nAuzmendiren iritziz, argi dago, euskara eta gaztelania ez daudela maila berean eta, beraz, Euskadiko bi hizkuntza ofizialen arteko simetria hurbiltzeko euskararen aldeko neurri positiboak hartu behar direla, betiere, herritar guztien hizkuntza aukerak errespetatuz: "Helburu hori lortzeko martxan jarritako zerbitzuetako bat da Elebide. Bi hizkuntza ofizialen artean -euskararen eta gaztelaniaren artean- elebitasun orekatua lortzea da Elebideren helburu nagusia". Izan ere, Auzmendik argudiatu du hori dela bidea Euskal Autonomia Erkidegoko herritarrek nahi duten hizkuntza bizi eta mintzatzeko eskubidea bermatzeko.\nAmaitzeko, Auzmendik dei egin dio gizarte osoari, hizkuntza bat edo beste erabiltzeko hautua egitean, hizkuntza hori erabiltzeko bere eskubidea urratua ikusten badu Elebidera jo dezan: "Herri honetan gauza bat dago garbi; guztiok bat gatozela hizkuntzaren normalizazioa lortzeko helburu horretan. Hizkuntza Politikarako Sailburuordetzan konbentzimendu horrekin ari gara lanean. Elebide norabide horretan aurrera egiteko hondar ale bat gehiago da".\nPatxi Martínez de Marigorta Herri Administrazioetan Hizkuntza Normalizatzeko zuzendariak bestalde, Elebideren kanpaina berria aurkeztu du eta hizkuntza eskubideak bermatzeko zerbitzua zer den eta nola funtzionatzen duen gogorarazi du. "Elebiden zure hizkuntza eskubideak babesten ditugu" dio kanpainaren leloak. Martínez de Marigortaren hitzetan, bai irudia eta bai leloa zuzenak eta ulertzeko errazak dira: "Bete-betean zerbitzuaren berri ematera jo nahi izan dugu".\nElebideren kanpaina markesinen, prentsaren, bannerren eta irratiaren bidez egingo da. Irailaren 7tik 14ra iraungo du eta horren ostean, foiletoak banatuko dira Euskadiko gune publikoetan Elebideren berri emateko: "Espero dugu kanpaina honen bidez gizartea sentsibilizatzea gizarte elebidun baten alde, eta herritarrek zerbitzu hau are gehiago erabiltzea".\nAmaitzeko, Elebide zerbitzuaren zorroztasuna azpimarratu du Martínez de Marigortak. Bere esanetan, zerbitzuak ez du intzidentzia anonimorik bideratzen, hau da, herritarrek kexa, kontsulta edo iradokizunak aurkezterakoan, beren datu pertsonalak eta kexaren inguruko datuak eman behar izaten dituzte: "Zerbitzuak konfidentzialtasun osoz jarduten du, eta, Datuen Babeserako Legeari jarraiki, ez du herritarren datu pertsonalik zabaltzen".


Blas Etxebarria Agirregomezkorta (1892-1951) — Eibarko Kultura Ondarea - Egoibarra.eus\nBlas Etxebarria Agirregomezkorta Eibarren jaio zen 1892ko otsailaren 2an; 1951ko maiatzaren 13an hil zen 59 urte zituela.\nEtxebarria familiak -"Urredunak" gaitzizenez ziren herrian ezagunak- Espainia osoko damaskinatugintzari mende batean baino gehiagoan hornitu zion beharrezkoa zuen urre guztia. Familiaren negozio hura bi anaia nagusienek hartu zuten euren esku, Hilarión eta Gregorio. Blasek ordea, merkataritza ikasketak amaitu eta Orbea empresan hasi zen lanean; horri esker Hegoamerikako herrialde asko bisitatu zituen produktuak saltzen.\n1920. urte inguruan, sasoi hartako Banco de San Sebastián-ek Eibarren bulego bat irekitzea erabaki zuen eta Blas Etxebarria hartu zuten zuzendari izateko. Blas Etxebarriak banketxe horretan jardun zuen bere bizi guztian beharrean.\nUrte haietako krisialdiaren gordinenean, Blas Etxebarriak sekulako bultzada eman zion industriari Eibarren; haren laguntza ezinbestekoa izan zen enpresa askorendako: kredituak ematen zituen bai, baina aldi berean finantza-aholku ezin hobeak.\nBlas Etxebarriaren lana ez zen enpresa txikietara bakarrik mugatu: ALFA kooperatibak lehenengo estualdia izan zuenean, bere laguntzari esker atera zen onik. ALFAko Administrazio Kontseiluaren presidenteorde izendatu zuten; han, bere familiako beste gizon handi batekin egin zuen lan: Toribio Etxebarria bere lehengusuarekin; biak Txiriokalean hazitakoak, biak behargin amorratuak. Alfaren hedapenean zerikusi handia izan zuen Blas Etxebarriak.\nOlabek eta Solozabalek 1920an sortu zuten "Manufacturas El Casco"ren sorreran asko lagundu zuen Blas Etxebarriak.\nEibarko ekimen askotan hartu zuen parte: Armeria Eskolan, Arrate kultur-elkartean, San Andres Hospitalean , Casino Artista Eibarres-en…\nEibartar hau maitatua izan zen herrian Eibarko industriaren alde egin zuen lan guztiagatik. 1951ko maiatzaren 13an hil zen 59 urte zituela.


Ekitaldien agenda - UDALEKO KULTUR KUDEAKETAKO ESPERIENTZIEN TRUKEA AKITANIA BERRIAREN ETA NAFARROAREN ARTEAN - 948 Merkatua, Nafarroako arteen Merkatua eta Topaketa profesionalen Foroa\nUDALEKO KULTUR KUDEAKETAKO ESPERIENTZIEN TRUKEA AKITANIA BERRIAREN ETA NAFARROAREN ARTEAN\n2019ko azaroaren 22, ostirala - 12:00\nNolakoa da kultur kudeaketa udalerri ertaina batean? Zein da kudeatzailearen egunerokoa? Ba al dago alderik, besteak beste, funtzioetan, ikuspegian, zereginetan, publikoan eta erronketan Akitania Berriaren eta Nafarroaren artean?\nZuzenean ezagutu ahal izango dugu udaleko kultur kudeaketako lana eta egunerokoan aurre egin beharreko erronkak.\nEAZL; Tokiko Kultur Kudeaketan aditua (NUP); Kultur Kudeaketako graduondokoa (UOC). 2005 eta 2017 artean, Barañain Auditorioa Fundazioan. 2017az geroztik, Arangureneko Udaleko kudeatzailea. KUNAren burua 2019ko abuztuaz geroztik.\nChristelle Mange Artearen Historian eta Arkeologian lizentziaduna da eta 2001ean hasi zen lanean Mauleko udal zerbitzuetan udaleko kulturgune berria kudeatzeko. Hasieran, arduradun politikoei laguntzen hasi zen kultur proiektuak abian jartzeko prozesuan eta horiek gauzatzeko sail bat egituratzean. Gaur egun, bere zereginen artean daude, baita ere, zuzeneko ikuskizunak, ondarea eta irakurketa publikoa.\nZerbitzuaren jardueraren izena hau da: Pirinio Atlantikoen Departamentuko zuzeneko ikuskizunetarako lurralde agertokia.


On Manuel Lekuona Biblioteka –Erromesen Ospitalea/San Juan Bataiatzailearen Kapera - Oarsoaldea Turismo\nErrenazimenduko eraikina da eta XVI. mendean egin zuten. Exentua da eta bi alde desberdinduk osatzen dute: Kaperak eta Ospitaleak, nahiz eta biek estalki bera partekatu.\nKaperak oinplano angeluzuzena du eta bi alde ikus daitezke. Aparailua harlanduzkoa da eta oso ondo eskuairatua dago. Hormak osatzen dituzte eta horiek hutsune gutxikoak izaten dira. Goiko aldea perimetro osoan triglifoz eta metopaz osatuta amaitzen da. Frisoaren gainean erlaitz molduraduna dago. Horrek estalkia eusten du eta ez du teilatu-hegalik. Elizako plazan irekitzen den fatxadak bao-ardatza du sarbidez eta erdi-puntuko arkuz osatua dago. Moldura xumeak ditu. Ardatza amaitzeko harrizko kanpai-horma dago eta bao baten barruan kanpaia dago sartuta.\nDonibane kalean ageri den fatxada asimetrikoa da. Portada nabarmen daiteke; erdi-puntuko arkua du eta bi zutabe dorikok babesten dute. Taulamendua triglifoz eta metopaz osatuta dago. Portada amaitzen San Juanen irudia ageri da horma-hobian sartuta. Goian frontoia dago eta aldeetan bolutak. Gainera, XVIII. mendeko armarria ikus daiteke. Ondo kontserbatuta dago. Eskuinaldean bi leihorekin batera sarrera dago. Leihoek mentsua eta hautsa saihestekoa dute. Barruan oinplano laukia estaltzeko gurutze-ganga ageri da eta, gainera, nahiko konplexua da. Ildaskak arrosaz margotuta daude. Bai hormak, baita gangako harlanduzko plementeria ere, zurituta daude. Burutik izan ezik, alde guztietatik sar daiteke. Aipatutakoez gain, ebanjelioan ataburu-itxurako itsutua dago.\nAurreko aldean XVII. mendeko erretaula errenazentista ikus daiteke. Egur polikromatuzkoa da. Ia ziurtasun osoz Jeronimo de Larreak egin zuen. Estiloko koherentzia handia dute San Sebastianen estatuak eta Azpeitiko "Kristo minduak". Horiek biak Larreak bere testamentuan aipatzen ditu. Dirudienez, erretaula 1595az gero egin zen. Erretaula klasikoa da eta garaiko soiltasuna du. Aulki bat, bi gorputz eta hiru kale ditu. Horma-hobiek sei estatua eusten dituzte. Gainera, teilatupea dago kalbarioarentzat. Kalbarioa bi irudik babesten dute: San Miguel arkanjeluak eta San Juan Ebanjelariak. Bi solairuak bereizten dituen frisoan Kristo Lurperatu eta Berpizkuntzari buruzko erliebeak daude. Erdiko kalean, koskorrek, San Juan Bataiatzailea titularra eta amabirjina haurrarekin adierazten dituzte. Besteak santuen estatuak dira. Halaber, Kristo gurutzatua dago. Lekuonaren iritziz gotikoa da eta Andrearriagako ermitatik dator.\nOspitalearen eraikina eraikin konplexua da eta eraikin erlijiosoari erantsia dago. Hiru altuera ditu eta baoak nahiz eskantzuak silarriz inguratuta daude. Azken berrikuntzaren ondorioz, teilatupean beste solairua egin zen. Bi gorputzak adreiluzko hormatalaren bidez eta egurrezko behatokien bitartez egituratzen dira. Atzeko fatxadan armarri barroko handia eta ederra erantsi da. Zuloagaren eta Oiartzabalen orubeen armak ageri dira.


Txistu hotsak Durangaldean (Eskerrik asko, Aroma!) - MugalariMugalari\nTxistu hotsak Durangaldean (Eskerrik asko, Aroma!)\nPublicado el 5/04/2019\nEleder Iturrieta Zugadi\n· Jaizale Durangaldeko Txistulari elkarteko zuzendaria\n60 urteko iñurri lanaren ondoren, Jaizale Durangaldeko Txistulari Elkarteak Juanan Aromaren Txistu hotsak Durangaldean 1956-2015 liburua argitaratu du. 1956. urteko San Jose egunean hasi ziren ospatzen Durangaldeko lehen txistulari eguna Abadiñon eta Durangon ospatu genuen txistulariok 60. urteurrena 2015eko martxoan.\nLiburua Durangaldeko txistu egunetan oinarrituta badago ere, urte horietan zehar gertatutako beste hainbat gertaeren berri ere ematen da, liburuan argitaratu diren ehundaka argazki eta datuetan. Datu eta argazki guzti horien artean, ziur jende askok bere burua bilatzen duela.\nTxistulari asko azaltzen dira Juanan Aromaren liburuan. Batzuentzat heriotzaren ordua iritzi zen, beste batzuk txistua jotzeari utzi zioten eta beste batzuk zorionez, txistu hotsa zabaltzen jarraitzen dugu Durangaldean.\nEzin eskerrak eman gabe amaitu, milioika aldiz eskertuta ere, sekula nahikoa ez dela izango jakin arren. Eskerrik asko txistuaren iparra izateagatik! Eskerrik asko txistulari izaten irakasteagatik! Eskerrik asko txistuaren alde egindako lan eskergagatik! Eskerrik asko egiten jarraituko duzun lanarengatik! Eskerrik asko AROMA!


Jaietako kontzertuak aukeratzeko unea iritsi da – Irunero\nPosted on 2020(e)ko otsailak 14 by Irunero\n2020. urteko San Pedro eta San Martzial jaietako kontzertuak aukeratzeko unea iritsi da. Otsailaren 15etik martxoaren 1era Irungo hiritarrek San Pedro eta San Martzial jaietan kontzertua eskeiniko dituzten bakarlari edo musika taldeak bozkatu ahalko dituzte. Bozketa udal webgunean egingo da udalak proposatutako 32 proposamenen artean. Proposamenen erdia baino gehiago hirian bertako musikariek osatutako taldeak dira.\nIrungo San Pedro eta San Martzial jaietako kontzertuak hiritarren iritzia kontutan hartuz aukeratuko dira aurten zortzigarren urtez. Jaietako kontzertu nagusietan Urdanibia plazako eszenatokira zein talde igoko diren aukeratzeko bozketa irekiko da udal webgunean. Aukerako taldeen zerrenda osatzeko egungo panorama musikalaren barnean dauden eta ezaugarri hauek betetzen dituzten talde eta artistekin zerrenda osatu du Kultura arloak: udalaren aurrekontuaren barnean egotea, azkenaldian Irunen emanaldirik eskaini ez duen taldea eta dohako kontzertuak emateko prest egotea.\nJuncal Eizaguirre Kultura ordezkariak baieztatu duenez jaietako kontzertu nagusiak ekainaren 23, 27 eta 28an izango dira. Kontzertu gau bakoitzean jatorri eta musika estilo ezberdinetako musikariak igoko dira Urdanibia plazako eszenatokira. Era honetan, bozketa lau zatitan banatuko da, egun bakoitzeko talde nagusiak bozkatzeaz gainera, tokiko taldeak ere aukeratzeko.\nEkainak 23, talde euskalduna:\nEkainak 27, tributu taldea:\n-Madonna (Remember live tribute to Madonna)\n-The Beatles (Showbeat) -The Rolling Stones (Rolling Stones tribute)\n-AC/DC (Bond Scott revival show)\n-Elton John (Elton Song)\nEkainak 28, estatuko taldea:\nHauek dira kontzertu nagusien aurretik hasierako talde bezala aritzeko haien burua aurkeztu duten bertako taldeak: Lanbroa, Korkut, Los diagnosticos, Sonderue, Artefacto, Olimpia, Morgue, Smokey Brew, Calle Beat, Esbozo, Killgrave, Hitboyz, The Black Diamond, 20 Inviernos, Ardilatxen, Iam Raros eta Zarata!. Guztira 17 talde dira. Eizaguirrek azaldu duenez, bertako taldeei jaietako kontzertu nagusien aurretik jotzeko aukera emateaz gainera, kultura arloan hiriko taldeen datu basea gaurkotu eta etorkizunetako kolaborazioetara begira talde berri hauek kontutan izateko modua da.\nBozketan parte hartzeko webgunean NAN-aren bitartez identifikatu beharko dira hiritarrak. Horretarako, 16 urtetik gora izatea baldintza ezinbestekoa izango da, Irunen erroldatua egoteaz gainera. Aurten gainera, bozkatzeko aukeraz gain, musikarien abesti bat ikusteko esteka bat gehitu da udal webgunean, hiritarrek aukerak taldeak hobeto ezagutzeko aukera izan dezaten. Hala ere, gerta daiteke bozkaketa egiten den bitartean proposatutako talderen baten agendan aldaketak egotea eta, azkenean, Irungo jaietan parte hartu ezin izatea. Hori gertatzekotan, boto gehien jaso dituen bigarren taldea aukeratuko litzateke.\nEra berean, otsailaren 28ra arte hiriko jaietan parte hartu nahi duten bertako entitate eta elkarteek haien proposamenak aurkezteko epea zabalik dago. Proposamenak HAZ bulegoaren egoitza elektronikoaren bitartez bidal daitezke.\nPosted in BerriakTagged irun, irunero, Kontzertuak, San Martzial, San Pedro


Garun maskulinoa — Gaztezulo\nGarun maskulinoa https://www.gaztezulo.eus/albisteak/garun-maskulinoa https://www.gaztezulo.eus/albisteak/garun-maskulinoa/@@download/image/20121258984sexu_1360143964.jpg\nDemagun mikrokapsula batean bidaiatzen ari zarela eta, esperma tsunamiarekin batera, baginan barrura zoazela umetokira heldu arte. Arrautza erraldoi bat aurkituko duzu bertan, zorioneko zapaburu ausart horren zain. Obuluaren azala gurutzatu eta barrura sartu den espermatozoide horren izena 'Y' bada,\nSexuazio prozesuak egitura maskulinoak eratuko ditu maila gonadikoan, barruko nahiz kanpoko genitaletan, maila somatikoan eta garun mailan. Hogeita hemezortzi asteren buruan, zelula multzoa zena mutiltxo izatera pasa daiteke.\nBaina garuneko zirkuitu espezifikoen garapena lehenagokoa da, aurreneko hemezortzi asteetan gertatzen baita. Lehenengo zortzi asteetan fetuaren garunak femeninoa dirudi, naturak egitura femeninoak lehenesten dituelako kontrakoa adierazi ezean. Baina, zortzigarren astean, barrabil txikiak testosterona jariatzen hastearekin batera, sexuatu gabeko garun hori maskulinizatu egingo da. Garun maskulinoaren egituraketa hasi da.\nEgituraketa hau bi fasetan gertatzen da. Lehenengoan zehar, ernalketa osteko zortzigarren eta hemezortzigarren asteen artean, barrabil txikiek jariatutako testosteronak izan daitekeen mutiltxoaren gorputza eta garuna maskulinizatuko ditu, jokabide maskulinoak kontrolatzen dituzten garun zirkuituak garatuz eta beste batzuk atrofiatuz.\nHaurdunaldiaren hurrengo hilabeteetan, garunaren egituraketaren bigarren fasean alegia, bigarren hormona bat sartuko da jokoan: SIM (Substantzia Inhibitzaile Müllerianoa). Bi hormona hauek, beraz, garuna eta gorputza desfeminizatzen dute, jokabide femeninoen garun zirkuituak baliogabetuz eta genital femeninoak desagerraraziz. Ondoren, genital maskulinoak garatuko dira eta, testosteronaren nahiz SIMaren eraginez, esploratze joeraren, kontrol motore eta muskularraren nahiz joko zakarraren oinarrizko garun zirkuituak finduko dira.\nJaio ondoren eta lehenengo urtean zehar, zientzialariek 'Haurtzaroko pubertaroa' deitzen duten aro horretan zehar, mutiltxoek helduek duten testosterona maila bera izaten dute. Honek muskuluak estimulatzen ditu garatu daitezen eta trebetasun motoreak hobetzen ditu joko zakarrerako prestatuz. Urtebete hau pasatuta, testosterona maila jaitsi egiten da, baina SIM hormonak altu jarraitzen du, bat eta hamar urte bitartean. Garai honi 'Gaztaroko geldialdia' deitu izan diote zientzialariek eta oraingoan SIM hormonak betetzen du lehenago testosteronak izandako funtzio bera.\nHala, lehen hezkuntza garaian garun maskulinoak indar frogak gainditu beharra sentitzen du. Horregatik, kasu askotan, mutilen arteko jolasak borrokak izaten dira eta, helduen aldetik jokabide desegoki moduan ikusten baldin badira ere, indar eta hierarkia froga gisa ulertzea komeni da. Garai honetan, nork bere mugak esploratzea, mugimendua, arriskua eta lehia izaten dira mutikoen interesgune.\nIzan ere, garun maskulinoaren sexuazio prozesuak jokabide espezifikoak eragiten ditu adin eta garai bakoitzean. Hortaz, mutikoaren garun esploratzailea nerabezaroan lo gutxi egin, arriskuak bilatu eta nazkatuta biziko den burmuina izatera pasako da. Eta etorriko dira, baita ere, garun maitalea, seme-alabak maite dituen aitaren garuna, hierarkiarekin obsesionatuta dagoen garun oldarkorra eta soluzio arinak bilatzen dituen garun emozionala ere. Ez ahaztu, bestalde, hezkuntzak eta esperientziak aldez aurreko ezarpen biologikoak aldarazi ditzaketela.\nMihiaz erabiltzeko bibragailua\nKlitoria mingainaz laztantzeko balio duten bibragailu bat baino geghiago dugu aukeran denda erotikoetan. Mingainean edo ahoan jartzeko diseinatuta daude eta material ezberdinez eginak. Bikotekide bakoitzak mihiaren mugimenduei bere gustuko erritmoa bilatzea interesgarria izan daiteke. Gainera, gogoratu bibragailu honek gorputzeko beste atal asko laztantzeko balio duela eta hatzetan jarrita ere erabil daitekeela. Tamaina txikia dutenez, uneoro gurekin eraman ditzakegu.


01 - 12 kilo - 3´23\nAlan Griffin: whistle-a, alboka eta muxukitarra\nJoxan Goikoetxea: akordeoia eta sintetizadoreak\nPeter Maund: târ-a eta riqq-a\nArin-arina bitariko erritmoko dantza sozialaren euskal bertsioa da, Penintsulako beste eremu batzuetan 'a lo ligero' edo 'a lo alto' deritzoten dantzen modukoa.\nHona hemen albokarako egindako arin-arin bat. 40 zenbakia du Alanen Halfway to Hell: Albokarako 333 doinu liburuan.\nHalfway to Hell liburuan honela azaltzen dut izenburua: 'Joxan Goikoetxearekin musika jotzen hasi nintzenean, haren akordeoiaren 12 kiloak Joxanen gorputzaren pisuaren bostena ziren. Hogeita bost urte hauetan proportzio erlatibo horiek zertxobait aldatu dira, eta horren ondorioz, Joxanen Cavagnolo akordeioa arinagoa da neurri batean. Baina Joxanek berdin kexatzen jarraitzen du'.\nZailtasun handiz, maketa bat prestatu nuen, doinua albokaren eta akordeoiaren duelua bailitzan, banjoen artean egiten diren duelu horietako moduko bat. Joxanek isilik onartu zuen (seinale arriskutsua). Nire zatia grabatu nuen eta Irlandara joan nintzen. Itzuli nintzenean, bertsio hau ia amaituta zegoen jada.\nBadakit arin-arin honen D atala 'Johnny Maguire's' = 'The Glass of Beer' = 'John Stenson's Nº 2' reelean inspiratuta dagoela. Nahita egin dut, umorez.\nCDaren azalpen-kreditu hauek prestatzen\nari garela iritsi zaigu gure lagun eta kolaboratzaile Fiachra MacGabhann-en ustekabeko heriotzaren albiste goibel\nDuela oso gutxi egin zuen bere\nekarpen aktibo eta aberasgarria gure\nLurra, ur, haize grabazioan, eta hari\neskaini nahi diogu lan hau.\nFiachrak, halaber, bouzukia eta mandolina\njo zituen taldearen aurreko grabazioetan\n(Lorius - 2000 eta Lau anaiak - 2004),\neta haren estilo berezi eta\ndinamikoaz gozatzeko parada\nizan genuen, bai lan horietan,\nbai eta zuzeneko emanaldietan ere.\nBlackrock-en (Co Louth) jaio zen, eta Mayo konderrian bizi zen gaur egun. Bertako komunitateak atsekabe handiz jaso du ustekabeko albiste hau.\nIrakasle zen Castlebar College of Further Education ikastetxean,\neta 'Logainmneacha Mhaigh Eo'\nobra idatzi zuen (10 liburuki),\nIrlandako gaelikoz idatzitako lan\nHaren ahaide, lagun, lankide eta ikasleek talentu handiko pertsona zela eman dute aditzera, grina handiz eta buru belarri\njarduten zuela irakaskuntzan,\neta oso maite zituela irlandera eta\nIrlandako kultura eta musika.\nAdiorik ez - Goian bego\nZaila izango da gure testu eta oharren\nkutsu alaiari eustea, baina agian,\nhorixe izan daiteke zu, Fiachra,\neta zure betiko irribarrea gogoan\nizateko modurik onena,\noso gogokoa zenuen-eta halako giroa.\nIzan bidaia ona, Fiachra!\nAlanek idatzitako arin-arin honen estiloak eta egiturak ia oharkabean bultzatu ninduen Hi zelta! (Lorius 2000) doinuaren antzeko moldaketa bat planteatzera, eta ia berehala ohartu nintzen diskoaren lehenbizko pieza izateko ezaugarri egokiak zituela.\nBarkamena eskatu nahi diegu ezarritako ordenari eustea gustatzen zaienei, dantzetako eta erromerietako ohiko doinu-pareko piezak, fandangoa eta arin-arina, elkarrengandik bereizteagatik.\nFiachra gurekin berriz izateko zorte handiak aukera hori indartu zuen. Nahikoa da lehenbiziko konpasak entzutea gure azken hiru diskoetan nabarmendu den mandola horren kolorea eta nortasuna identifikatzeko.\nJuan Arriolaren biolina izatea ere esperientzia gozagarria izan da, gure arestiarekin poz handiz berrelkartzeko aukera.\nEta Peter Maund adeitsu eta dotorea gurekin izatea, zer esanik ez. Kalifornia hain urrun egongo ez balitz...\nHorrelako musikariekin musika egiteak, oso erraza izateaz gain, bihotzak alaitzen ditu.\nAlanek Halfway to Hell liburuan doinu honi buruz egindako oharretan ni aipatzen ninduela ikustean, gaelikoz gainera, bi gauza bururatu zitzaizkidan: lehenik eta behin, ohar horiek ez zirela laudogarriak izango, eta bigarrena, ez zuela nahi nik zer zioen ulertzea...\nGaur egun ditudan adinaren eta pisuaren arteko erlazioa ez da oztopoa akordeoia jotzeko. Erlazio horrek alderantziko bilakaera izan balu, zer gertatuko zen?


"Artxiboa eta Sorkuntza" kolokioaren bideoak ikusgai — Euskal kultur erakundea\n"Artxiboa eta Sorkuntza" kolokioaren bideoak ikusgai\n2021eko ekainaren 17 eta 18an, Euskal kultur erakundeak eta ARI-UMR Passages Institutuak Euskal Etnopoloaren kolokioa antolatu zuten Baionan, "Artxiboa eta Sorkuntza" lemapean. Mintzaldi ezberdinen bideo-grabaketak eskuragarri dira sarean.\n2021eko kolokioa Baionako Euskal Museoan © Marion Lastiri (EKE)\nBere egitasmo kultural eta zientifikoaren arabera, Euskal Etnopoloak kultura ondare immaterialari buruzko ikerketa eta ezagutza aberastu nahi du, bereziki ekitaldi zientifikoak antolatuz, hala nola kolokioak eta mintegiak. 2021eko gaia "Artxiboa eta Sorkuntza" izanez, kolokioa bi ardatz nagusiren inguruan egituratu zen: alde batetik artxiboaren sortzea, eta bestalde, artxibotik sortzea.\nBi egun horietan, ikertzaileek eta artistek haien gogoetak eta esperientziak partekatu zituzten, eta kolokio honen bi galdera nagusiei erantzuten saiatu ziren: nola artxiboa eta bereziki "artxibo bilakatzeko prozesua" berez sorkuntza ekintza bat da? Nola artistek bereganatzen dute artxiboa beren sorkuntzaren hazkurri izan dadin?\nEgun hartako bideoak eta hainbat ekarpenen bat-bateko itzulpenak eskuragarri dira sarean.\nHarremana: Terexa Lekumberri (EKE) - lekumberri@eke.eus / 05 59 93 38 74\nHizlariak eta ekarpenak\nKolokioaren problematika (PDF)\nKolokioaren egitaraua (PDF)\nKultura eskubideek euskal kulturari: zer ekarpen?


Antzerkia | Kultur Leioa - Part 3\nZinegoak Leioara helduko da aste honetan\nZinegoak Bilboko LGTBI zinema jaialdiaren XIX. edizioa helduko da Leioara aste honetan. Martxoaren 23 eta 30ean filmak izango dira ikusgai Kultur Leioako Auditoriumean. Sarrera gonbidapenarekin izango da eta Kultur Leioan eskura daitezke.\nEtiketak: 2022, Zinegoak\nSan Juan jaietan parte hartu nahi baduzu eta Leioako koadrila bateko kidea bazara, zatoz koadrilen biletara. Bileren egutegia martxoaren 16an da eta San Juan jaietako koadrilen proben programazioan lan egingo dugu.\n“Zehar” dantza ikuskizuna bertan behera geratu da\nKultur Leioari ez dagozkion arrazoiengatik, martxoaren 25ean programatuta zegoen “Zehar” (Ertza Dantza) antzezlana bertan behera gelditu da.\nEtiketak: Dantza, danza, Ertza, Zehar\nPágina 3 de 91« Primera«...2345...255075...»Última »


Haurrek irakurtzen ikasten duten bitartean garunak nola funtzionatzen duen ulertzeko lehen urratsak ematen ditu azterketa batek | Consumer\nHaurrek irakurtzen ikasten duten bitartean garunak nola funtzionatzen duen ulertzeko lehen urratsak ematen ditu azterketa batek\nGeorgetowneko Unibertsitateko Medikuntza Zentroko irudi funtzionalak erabiliz, haurren garuneko jarduera aztertzeko, lehen aldiz aurkitu dute garun-eskualde desberdinetan zer aldaketa gertatzen diren, haurrak irakurle trebe bihurtzen ari diren bitartean.\nIkerketa mota hori funtsezkoa da dislexia ulertzeko eta aurkikuntza neurologikoetan oinarritutako tratamenduak oinarritzeko. Haurren garapen kognitiboko nahasmenduetan adituak ohartzen dira ezen, “dislexia” etiketaren azpian, beren adierazpena baino ez duten alterazio desberdinak ezkutatzen direla, irakurtzen eta idazten ikasteko zailtasunak dituztenak. Baina desberdintasun handiak daude aldaketa-moduen artean.\nHaur batzuek, adibidez, zailtasunak izango dituzte letrak identifikatzeko; beste batzuetan, berriz, arazoak silabei soinuak esleitu nahi direnean agertzen dira. Haur normaletan, zerebroaren heldutasuna nola sortzen den ezagutzea, irakurle eskuduna izatera eramaten duena, da dislexikoaren garunean gertatzen dena ulertzeko lehen urratsa. Gainera, teknika horiek bide berriak irekitzen dituzte dislexia-motak identifikatzeko eta hainbat tratamendu-metodo ezartzeko.\nIrakurtzen ikastea, nolanahi ere, ez da garuneko jarduera “naturala”. Bilakaera biologikoaren ondorioz, ez da idazlerik asmatu, eta 150.000 urte inguru ditu gure espezieak Lurra planeta lantzen ari dela. Hori dela eta, zenbait garun behartuta daude irakurtzen ikastera. Baina, bistan da, gure garuna zailtasun handirik gabe egiteko bezain plastikoa da, baina denbora dezente kostatzen zaio.\nLau urrats garrantzitsu ditu prozesuak. Haur txikiek berehala ikasten dute hitz idatziak (osoak) bereizten, irudi batekin edo testuinguru batekin lotuz. Adibidez, “stop” hitza ezagutzen dute, beti kolore gorriko oktogono baten barruan ikusten dutelako; “horia” hitza ezagut dezakete, bi palote baititu gorantz. Antzinako kartilla edo katonek, trebetasun hau aprobetxatuz, hitzak lotzen zituzten hitzez. Aurrerago, letrak ikasi ondoren, silabak ikasten hasten dira, idatzitakoaren eta soinuaren arteko erlazioa: “m” “a” letrarekin, “ma”. Ozen irakurtzea ozen irakurtzen dute, esanahia ulertzen dute.\nPixkanaka, eta ia nerabezaroan, irakurtzeko trebetasuna ematen da. Letren sekuentzia komunen ezagutza finkatzen dute, esate baterako, “-ción” motako hitzen amaierak; horri esker, idatzitakoa azkarrago identifikatu eta hitzak lehenago ezagutu daitezke, hizkien sekuentzia artikulatzeko beharrik gabe. Azkenik, irakurle oso adituek ez dute ia ezer “artikulatzen”: hitz eta esaldi idatzien forma orokorra onartzen dute, eta hitz ezezagunak buru-soinuekin “irakurri” besterik ez dute egiten. Azken gaitasun horri, praktika handiz aparte, kortex zerebralaren heldutasuna erabat osoa denean baino ez da iristen, hogei urte inguru.\nGarapen horrek berekin dakar hainbat garun-eremu modu sekuentzialean aktibatzea. Aurretiko azterketak (2002. urtekoak) argi erakutsi zuten irakurle heldu eta trebe baten garunak oso modu desberdinean funtzionatzen zuela hamar urteko haur batenarekin. Orain, aldaketak nola gertatzen diren ikusi dugu, Georgetowneko Unibertsitateko ikertzaileen esperimentu oso zainduei esker.\nIrakurtzea garunaren ezkerreko aldeko jarduera bat da. Hala, eskuineko hemisferiora iristen diren ikus-seinale guztiak “isilaraztea” da haurrek ikasi behar duten lehenengo gauza, eta, aldi berean, ez dute molestatzen. Gaitasuna mantendu egiten da bizitza osoan. Samuel Orton dislexiako ikertzaile handia da, eta 1925ean azaldu zuen ideia hori. Georgetowneko zientzialarien lanak berretsi berri du, “Nature Neuroscience” aldizkarian argitaratu baitzen.\nGero, haurrek ikus-informazioa ematen diete hizkuntzaren ulermen-zentroetara, eta, hortik, hizketaren artikulazio-eremurik aurrealdekoenetara. Beraz, fonemetara idatzitakoaren itzulpena da. Hala ere, aurreko zerebrala helduz doan heinean, hizkuntzaren ulermen-eremuen garrantziak, helduen irakurle trebe bihurtzeko, aurrealdeko eremuen funtzioa hartzen du, hizkuntzaren artikulazioetatik hurbil, baina horiekin bat ez datorrena.\nLan asko falta da egiteko, eta ez da erraza esperimentuen diseinua egitea. Hala ere, garrantzitsuena da irakurtzeko trebetasuna nola heldu den ulertzeko lehen urratsak ematea eta, beraz, irakaskuntza-programa berriak garatzeko.\ngarun haurrak lectura-eu


Prentsa oharra 2018/01/07 – Kaiene\nKaiene, Mugimendu sozialetatik eta erakunde politiko eta herrikoi ezberdinetatik datozen norbanakoez osatutako proiektu ireki bat da.Hiru ekimen ezberdinen elkartze eta osagarritasunetik jaiotako proiektua da:\n1/ Auzoko pertsonen topaketarako espazio autogestionatu eta komunitarioa. Bizilagun guztien eskura dagoen espazio irekia (txokoa, aretoa, haurrentzako tailerrak etab.). Pentsamendu kritikoa, harreman horizontalak eta aktibismo soziala sustatzen dituzten kultur jarduerak eta zerbitzuak eskeintzeko espazioa (Gizarte laguntzen aholku bulegoa, herri eskola etab.).\n2/Erakunde sozial ezberdinen topaketerako, aktibismorako eta ideien zeharkako eztabaidarako Ateneoa.\n3/ Harrera Etxea. Guda, gatazka armatuak eta egun, munduan bizi diren miseria ezberdinetatik ihesian, Bilbon aurkitzen diren pertsona errefuxiatu eta etorkinentzako harrera etxea eta aholkularitza gunea.\n*Gune bakoitzan berezko dinamika eta funtzionamendua izango du, asanblada orokorrean bat eginez.\nBi dira proiektu honen zergatiak bateratzen dituzten arrazoiak. Alde batetik, auzoan bizilagunak zuzenean kudeatutako espazio komunitario bat izateko beharra. Instituzio ezberdinetatik proposatutako, espazio publikoen erabilpenerako arautegietan biltzen diren ordutegi eta erabilpen zurrunak ez dituzte auzotarron beharrei erantzuna ematen. Espazio hau auzoan jada existitzen diren proiektu ezberdinentzako topalekua izan behar da eta auzoan ditugun zerbitzu publikoak osotu behar ditu, ez ordezkatu. Bestalde, gure ustez, pertsona errefuxiatuak pairatzen ari diren drama, ez du behar duen erantzun eta babesa jasotzen. Horregatik, proiektu hau herritik, behetik sortuta, elkartasuna posiblea dela erakutsi nahi du, gizarte zibiletik gai honen inguruan instituzioek erakusten duten inmobilismoa gaindituz.\nModu horizontalean eta auto-kudeaketan oinarrituta, Bilboko gizarte-mugimenduek bultzatutako balioak sustatuz hala nola, feminismoa, ekologismoa, internazionalismoa, elikadura subiranotasuna edo laikotasuna besteak beste. Oinarrizko demokrazia, eta jendarte justu eta berdintasunezko baten alde.


Joyce itzultzen: ikuspuntu euskaldun bat — EIZIE Elkartea\n'Gaueko gezurrak': Itzulpena lantegi\nJohn Beattie, Haizea Urtiaga, Sonia M. Amunárriz\nArtikulu honetan, James Joyceren obra itzultzeak planteatzen dituen gai nagusietariko batzuk tratatzen dira, bereziki kontuan izanik haren lehendabiziko obra garrantzitsua, 'Dubliners' kontakizun-bilduma, eta euskarazko itzulpenak erronka horren aurrean eman duen erantzuna. Konparaketak ere egin dira penintsulako beste hizkuntza batzuetan egindako itzulpenekin, eta euskarazko itzulpenaren merezimenduak behar bezala balioesten dira, 'Dublindarrak' euskal letra garaikideen kanonaren barruan kokatzeko ahaleginean.\nJatorrizkoa ingelesez argitaratu zen paperean.\nItzulpena: Itziar Otegi\nHarry Levin-ek eman zuen aditzera estreinakoz, Joyce hizpide hartuta, idazle batek igaro beharreko probaldia, garaikide izateari utzi eta klasiko bihurtzeko, luzea eta korapilatsua dela1. Hainbesteko zorroztasuna darabilen probaldia gurutze eramangarriagoa gertatzen da, jakina, zenbait faktore bereiziren laguntza izanez gero; hala nola, jeinutasun-frogak idazlearen aldetik, harrera sutsua jatorrizko irakurleen aldetik, eta idazle horrek sortutako obraren merituaren aitortza, kritikoen aldetik. Hiru faktore horietako bakoitza, bakarka hartuta, edota hiruen arteko konbinazio bortitzen bat.\nUste osoa dugu, haatik, laugarren faktore bat ere badela, eta garaikide izatetik klasiko bihurtzera daroan trantsizio horretan esangura neurgarria duena gainera: itzulpenaren egokitasuna. Alderdi horretatik, Joyceren obraren itzal orokorra, arestian aipaturiko hiru faktore horien ekarpen erabakigarriek indar handiz bultzatu duten auzia, laugarren faktore horrek ere bikain sustatu du. Itzulpenaren ekarpen horiek modu grafikoan adieraz daitezke, lehenik eta behin, zenbaki hutsen bidez, eta agerian uzten dute arras zerbitzu ona egin diotela Joyceren kausari haren itzultzaileek, inondik ere. Berriki argitaratu den zenbaketa2 batek Joyceren lanen edo lan zatien 40 hizkuntzatatik gorako itzulpenak biltzen ditu, zeinen artean Dubliners guztira hogeita hamazazpi hizkuntzatara itzulia izan baita, euskara3 barne, Ulysses hogeita hamabitara, A Portrait of the Artist as a Young Man hogeita hamaikatara, euskara barne4, Exiles hamalautara, eta "itzulezintzat" jotzen den Finnegans Wake bera frantsesera, alemanera, japonierara eta nederlanderara itzulita dago oso-osorik, eta zati esanguratsuetan gutxienez beste hamar hizkuntzatara. Artikulu honen helburuetarako, Irene Aldasororen Dublindarrak itzulpen saritua5 hautatu dugu, Joyceren testuen itzultzaileek gainditu beharreko erronken adibideak emateko asmoz; bai eta, ondo bidean, Joyceren beranduagoko obrei heltzean itzulpenaren praxian irizpide garrantzitsuak zehazteko ere.\nArgitaratutako itzulpenen kopuruak, eta itzulpen horien xede-hizkuntzek, ordea, Joyceri mundu osoan emandako itzulpen bidezko erantzunaren aurkia soilik erakusten dute. Zenbaki hutsak ez dira kalitatearen berme; izan ere, Joyceri itzulpen bidez heltzea, sarri askotan eurak ere idazle profesionalak izanik beste ororen gainetik haren lanarekiko interesak, miresmenak edo jakin-min hutsak bultzatuta ekin diotenen eskutik, literatur itzulpenaren eremuan pareko gutxi dituen erronka linguistiko eta intelektuala da. Baina erronkari aurre egin zaio, eta, ikuspegi partikular batetik hartuta; hau da, Espainiako hizkuntzen (gaztelania, katalana, galiziera eta euskara) ikuspegitik, irudimen handiz egin zaio aurre, zeinak itzultzaileak egindako ahalegin eskergaren meritua islatzen baitu. Ahalegin hori 80 urtez luzatu da, 1926an Dámaso Alonsoren A Portrait of the Artist6 obraren gaztelaniarako itzulpen sentibera eta aitzindariarekin hasiera eman zitzaionez gero, eta duela gutxi bulkada berri bat eman zaio penintsulako testuinguru geografiko eta linguistiko berriagoetan, Francisco García Tortosak egindako Ulysses7 obraren gaztelaniarako itzulpen konplituarekin.\nMolderik orokorrenean adierazita, eta nagusiki, baina inolaz ere ez bakarrik, Ulysses obraren itzulpenari gagozkiolarik, Joyceren lanetara hurbildu den itzultzaileak aurkitutako zailtasunak honela laburbil daitezke:\n" ... behin onartzen dugunean itzulpen batek ezin duela, hizkuntzaren izaera berean, gauza oro izan irakurle ororentzat (Ulysses hala da, antza) agian jabetuko gara ez dakigula zer espero daitekeen, zentzuz, itzulpen batetik. Zein dira itzulpenaren betekizun behinenak? Zuzentasuna, zehaztasuna, barne koherentzia, edo gai, lotura, zeharkako aipamen, gainegitura sinboliko, tonu, doinu eta beste askori eustearen moduko printzipioez adostasunik ez badago, eta argi dago ez dagoela, zein dira lehentasunak? Itzultzailea behartuta dago sostengurik gabe moldatzera, ahal duen ondoen...\nItzulpena, ere, daitekeenaren artea da, eta jatorrizkoari etengabeko zehar-begiratuak eginez ezinezkoa da itzulpenaren lorpenen meritu osoa aitortzea. Soilik utziko ditu agerian haren hutsak"8.\nOso litekeena da Joycek erronka bereziki nabarmenak ezartzea itzultzaileari, beste autoreen kasuan eskakizun maila apalagokoak diren hainbat fronteetan; ordea, aitortu beharra dago, itzultzailearen defentsan, oro har Joyce itzultzerakoan, eta bereziki Ulyssesi heltzerakoan, honakoa:\n"Itzultzaileak ez direnez orojakile, ... zail da horrelako akatsak saihesten. Izan ere, askoz ere egoera okerragoan baitago itzultzailea, kritikoak eta iruzkingileak baino. Haiei zilegi zaie hautakor izatea, eta beren zolitasun eta erudizio printzen erakustaldia egitea, liburuaren ezein lekutan erosotasun berberaz aritzearen itxura emanez, baina itzultzailea ezin zaio itzuri auzi bakar bati ere9.\nBeste autoreen itzultzaileek ere, noski, arazo horietako batzuei, edo guztiei, aurre egin behar izaten diete, baina normalean ez Joyceren itzultzaileek kausitzen dituzten forma muturrekoetan edo dentsitatean, eta, biziki interesgarria, bereziki egia da hori Joyce goiztiarrenarengan. Dubliners obrako The Sisters istorioaren lehen orrialdetik bertatik, faints and worms distilazio prozesuarekiko erreferentzia ilun nahiz etxekoiarekin, berehala ohartzen gara sartu garela mundu batean non, aintzat hartuta aipamen sozio-kulturalen maila arras ebokatzailea, autorearen ikuspegi ironiko ezaxola samarra, eta ondoen kasik kazetaritzako reportage modura deskriba daitekeen estiloa —kontakizun-bildumari buruz Grant Richards argitaratzaileari zuzenduriko eskutitz batean autoreak erabilitako hitzetan: Idatzi dut, gehienbat, zekenkeria zorrotzezko estilo batean10— maila goreneko erronka ezartzen baitzaio itzultzailearen oharmen eta buru-argitasunari: Joyceren berezko hizkuntzaren ertz ugaritako adierazkortasunari modu egokian erantzutea, gehiegizko idazketan, azalpenetan edo omisioan erori gabe. O'Neill-en hurbilketa egokiaren bidez adierazita, ezein literatur testuren itzulpenean ("batetik bestera ekartzean") desberdintasun esplizitu nahiz inplizituen negoziazioa dago:\n"Ezein itzultzailek, ezein itzulpen saiakeratan ebatzi beharreko auzi nagusia, horrenbestez, hau da: desberdintasunak negoziatzeko estrategiaren bat hartu beharra, direla hizkuntza batetik besterako desberdintasunak, kultura batetik besterakoak, edo testu batetik besterakoak, hala eta guztiz ere testu "bera" erreproduzituta. Itzulpena, beste modu batera esanda, negoziazio segida batean datza, berdintasun ahaleginen eta desberdintasunen artekoa" 11.\nIberiar penintsulako testuinguru geografiko eta eleanitzean itzultzaileek emandako erantzuna esangura berezikoa da goian adierazitakoarekiko, hainbat arrazoirengatik, zeinen azterketa bereziki interesgarria gertatzen baita sortzen diren paralelismoen argitan. Izan ere, Joyceren lehen lanetan dagoeneko antzematen diren tentsioak, ingeles eta irlandar hizkuntzen artean, eta Espainian gaztelaniaren hegemonia zentralistaren eta kultur programa sarritan aurkakoa duten hizkuntz komunitate periferikoen —hau da, Kataluniaren, Galiziaren eta Euskal Herriaren— arteko hizkuntz eta kultur erlazioak kutsatu dituzten tentsioak ez dira oso desberdinak. Komunitate horietan, zentro geografikotik sortua zela sumatzen zen "inperialismo" politiko, kultural eta linguistikoa mendeetan zehar gaitzetsi eta borrokatu izan dute.\nJoycek, irakurlego ahalik eta zabalenaren bila dabilen idazle ikasi orok bezalaxe, ingeles estandarrean idatzi zituen bere narratibak, eta, bere lehen lanetan behintzat (Dubliners eta Portrait of the Artist), bere pertsonaien pentsamendu eta berbaldiak, ekintzez gain, gehienbat ingeles estandarrean adierazteko nobela-tradizioari jarraitu zion. Alta, autorearen irlandar jatorria agerian geratzen da, baita narratzailearen ahots neutroan ere, noizbehinka agertzen diren ezaugarri anglo-irlandarren bidez, nahiz eta ezaugarri horien erabilera, Joyceren lana oro har hartuta, ez den beti-batekoa izan. Nabarmenagoa da, adibidez, Ulysses eta Wake obretan Dubliners edo A Portrait lanetan baino; eta Chamber Music lanean inondik ere agertu ez eta, aitzitik, Wake nobelan izugarri erabilia izateak aditzera ematen du, neurri batean, nola egin zuen gora Joyceren dialektoarekiko interesak, eta nola areagotu zuen haren erabilera, idazle moduan heltzen eta bere estiloa garatzen joan zen ahala.\nDublinersen moduko testu goiztiar batean ere, ordea, Joycek berariaz ekartzen ditu irakurlearen gogora ingeles eta irlandar hizkuntzen arteko tentsioak, lexikoan eta gramatikan ezaugarri anglo-irlandarren erabilera maizko eta zorrotzaren bitartez. Izan ere, bildumako hamabost istorioetatik soilik hirutan —Eveline, After the Race eta A Painful Case— ez da ageri dialektoaren erabilera argirik. Irlandar sustratuko ingeles forma gramatikal ez-estandarrak gaztelania, katalan, galego eta euskararen moduko hizkuntzetan ematea -1) erlatibozko perpaus pronominalaren modura jokatzen duen and egitura askea; 2) erlatibozko izenordainaren omisioa nominatiboan; 3) do/does be egitura ohiko orainaldiarentzat, edo 4) sarrerarik gabeko menpeko perpausak, Dublingo argotaren erabilera zabalarekin batera. Elementu horien guztien baturak ia gainditu ezinezko erronka osatzen du, eta, tamalez, horren ondorioz nabaritzen den itzulpen galera orok testuari kendu egiten dio Joycek elkarrizketa jostagarrietarako duen belarri finaren bizitasuna, bai eta Dublingo gizarte mailaketa beti aldakorrean pertsonaiak bereizteko garaian elkarrizketa horiek betetzen duten funtzio garrantzitsua ere.\nBaliokidetza idiomatikoa kosta ahala kosta lortzeko ahalegina auzitan jartzerakoan, haatik, ez daiteke urrunegi joan. Dublindarrak itzulpenean, adibidez, Dublingo kaleetako hizkera gordin eta biziaren itzulpenean datza, beharbada, galerarik nabarmenena12, haatik Fernando eta Flavellek behar bezala ohartarazten gaituzte hizkera arrunten arteko baliokidetzaren bilaketa ia desesperatuaren aurka, emaitzak testuan duen eraginari begiratu gabe: "...itzultzaile gehienengan xede-hizkuntzan esapide idiomatiko bat aurkitzeko antsia gogor inkontzientea, desegokia izango bada ere" 13.\nEfektu idiomatiko ia ezinezkoaren xerkatze horren adibide dira Pat Keegan-ek Dublingo Alkate Jaun berriari buruz egindako hitz-tarte gordinak Ivy Day in the Committee Room istorioan: He'd live on the smell of an oil rag (D:128) - "Belea egondako hesola aski luke horrek bizitzeko" - Istorio berean Jack zaharrak bere seme iriolearekiko adierazten duen aienea: Sure, amn't I never done at the drunken bowsy ever since he left school? (D:120) - "Jakina, eta zertan ari naiz, bada, bestela, mozkor tzar horrekin eskolatik irten zenetik?" - edo Ivy Day istorioan ageri den katalogo oparoa, Dublingo politikari "okerrak" izendatzeko: tinkers (D:121) - "eltze-konpontzaile" - shoeboy (D:123) - "Zapata-garbitzaile" - shoneens (D:121) - "kokots-larri" eta hunker-sliding (D:121) - "ipur-zurikeriarik gabekoa", non ondo emandako esapide batzuk; hala nola, "zurtz utziko", leave us in the lurch (D:121), "katu-larruarekin", the spondulics (D:122), edo "Gazteluaren saripekoak", Castle hacks (D:125), dagokien lekua hartzen baitute beste zenbait aukera motelxeagorekin alderatuta. Gisa honetako adibideek, gure iritziz, protagonistak Dublingo koipekeria politikoaz egiten duen kritika ikaragarriaren indarra ahuldu egiten dute, nabarmen —eta hori, Dubliners bildumaren barruan apartekoa den istorio batean, ia osorik elkarrizketaz osatutakoa izateagatik eta, oso adierazgarria, autoreak bereziki maitea zuena—.\nIstorio gutxiren ospea bada modu eraginkorrean indartzen Dubliners14 obrako gaztelaniarako itzulpenetan, arrazoi nagusia ez da hizkera arrunta eta anglo-irlandar aldaerak gaztelaniaz behar bezala ez ematea, ezpada bildumaren osotasunaren atzean dauden Joyceren erretorika-helburuen gogatzeei erantzun akastuna ematea. Dubliners obrak, idatzia izanik kasik kazetaritzako reportage estilo lau batean, zeina —istantean esan behar da, haien defentsan—, mundu osoko itzultzaileen zorigaitza den, nahiz autorearen intentzio adieraziei; hau da, bere testua "estilo zeken zorrotzean" ontzeko intentzioari, izugarri ondo erantzuten dion, ataka estuan jartzen du itzultzaileek modu zehatz eta soilean idazteko behar duen abilezia, eta, bereziki, Joycek "repetitio", "dispositio", "imitatio" edo hitzen etimologiaren moduko baliabideez egiten duen erabilerari antzemateko gaitasuna.\nUmorea alde batera utzita, egia borobila darabil Hugh Kenner's-ek, Joyceri buruz esaten duenean literaturako "Moldatzaile Bakartia" 15 dela; izan ere, autoreak elementu lexikalez berariaz egindako hautua, kokapena eta errepikapena da ekarpenik handiena egiten diona Dubliners obrak agertzen duen "lautasun" kalkulatu horri, ez baitu jozen oraindik Joyceren beranduagoko lanetan ageri den nabarmenkeria metaforikora. Ezen Dubliners bezalako obra goiztiar batekiko itzulpen hurbilketa beranduagoko lanen ezagutzaz koloreztatuta badago, zail izango da neurri batean behintzat jatorrizkoaren "gehiegizko idazketaren" tentazioan ez erortzea. Dublinerseko zenbait istorio, oraindik, hasberri-lanak diren arren, gehienak maisulan txikiak dira argi eta garbi, eta beren kasa ere, beranduagoko lanen konfirmaziorik gabe, Joyceren artearen testigantza eman dezakete. Haatik, nabaria da, batez ere Dubliners obraren gaztelaniarako itzulpenetan, Joyceren errepikapenaren eta kokapenaren erabilera arretatsua baztertu eta esperimentazio lexikalaren eta sinonimiaren erabilera nabarmenagoa egiten dela. Irene Aldasororen meritua da, beraz, argi eta garbi sumatzen duela Joycek elementu lexikal garrantzitsuen kokapen sotilaren eta errepikapen sarriaren indar erretorikoa, bestela jatorrizko testuaren gehiegizko idazketan eroriko bailitzateke itzulpena, edo Joycek adierazitako "batezbestekotasun" estilistikoaren printzipioa tradituko bailuke16.\nIstorio gehienei darien giro ilunantz nabariari penintsulako itzulpenek emandako erantzunak adibide egoki izan daitezke. Araby istorioaren sarreran, adibidez, Joycek errepikapenaren erabilera sarria egiten du efektu estilistiko jakin baten bila, giro iluna, ia alienatzailea, sortzeko. Iluntasunaren eta argiaren gaiak kontakizun-bildumaren osotasunean duen garrantzia dusk, sombre, dark, shadow, gloomy eta darkness (D:31-35) hitzak behin eta berriz erabilita adierazten da, eta horrenbestez, ingurunearen moteltasun erabatekoa indartzen da. Giro arras itogarri hori oso urardotuta ematen dute Joyceren espainolerako itzultzaileek. Ikusten dugu nola Cabrera-Infantek hiding-place (espainolez escondite) bihurtzen duen shadow; eta Chamorrok, berriz, penumbra, eta nola Abellók hitz hori bera emateko elipsira eta sinonimoen erabilerara jotzen duen. Katalanez17 Joaquim Mallafrèk gertutasun egokiz jarraitzen dio Joyceren lexikoari obran zehar, baina omisiora jotzen du, Joyceren errepikapenaren "astuna" arindu nahian edo, eta galizierazko itzulpenak18 ere ez du errespetatzen Joycek shadow hitzarekin baliatzen duen motibo hirukuna, itzulpen osoan sinonimoak erabilita. Arabyren euskarazko itzulpenean, ordea, Irene Aldasorok meritu handiz ulertu du elementu lexikal beraren erabilera esanguratsuen errepikapena islatzearen garrantzia, sinonimoen bila ibili gabe. Horrenbestez, Joyceren dark muddy lanes (D:30) itzuli du "bidexka ilun lokaztuetatik", the dark, dripping gardens (D:30), berriz, "baratze ilun bustietako", edo we hid in the shadow ... we watched her from our shadow ... eta we left our shadow (D:30), hurrenez hurren, "ilunpetan ezkutatzen ginen", ... "begira egoten gintzaizkion ilunpetatik", ... eta "ilunpetatik irten" eman ditu.\nEzein itzultzaileren defentsan, esan beharra dago jatorrizko autorearen intentzioaren hautemate mugatua izaten dela testu itzuliaren akatsik hedatuena, baina ulergarria da hori; izan ere, itzultzaileak, beste gauza asko izan badaitez ere, ez dira derrigorrez Joyceren diskurtsoaren hain hurbileko irakurleak, adibidez, haren kritikoak beste. Edo litekeena da beti-beti ez izatea behar besteko sentiberatasuna, edo, besterik gabe, kritikari jakitunek adinako sakontasunaz zehar-aipamen guzti-guztiak egiaztatzeko aski denbora hartzerik ez izatea. Hala egin behar lukete, ezen Joycek bere irakurleei ezartzen dien eskakizun maila arras altua baita, jakina, baina errealitateak, argitaratzaileen epeek eta biziraupen-printzipioak tartean sartzeko modua egin ohi dute. Joyceren motibazio erretoriko kontzienteen harira itzulpen printzipio formulatu bat aipa badadi, egoki litzateke azken hitza Peter Newmani ematea: "Edozein hitz, sorburu hizkuntzako testuan errepikatutako gako nahiz leitmotif, errepikatu egin behar litzateke itzulpenean ere, inoiz ez sinonimo batez ordezkatu" 19.\nEspainolerako itzulpenak, kasu zehatz honetan jatorrizkoa "urardotzen" dutenez, gure ikuspegiaren froga gisa balia ditzakegu; hau da, itzulpenak jatorrizkoaren beste irakurketa bat izateaz gain jatorrizkoaren ondoz ondoko iruzkin bat egiteko ere balia daitezkeela, eta, gehiegizko idazketa bidez jatorrizkoa manipulatu dutenez, azken finean jatorrizkoaren balio erretorikoa indartu egiten dutela, irakurlearen arretaren aurre-aurrean jartzeraino nabarmentzen baitute. Berariazko errepikapen lexikora eta adjektibo esanguratsuaren kokapen zehatzera jotze hau, euskarazko itzulpenean atsegin handiz seinalatzen duguna, Arabyren moduko istorio goiztiar batean ere aurki daiteke.\nJoycek ez ditu giroa sortzeko soilik moldatzen bere esaldiak, jakina, Araby edo Two Gallants istorioren sarreretan bezala, edo merezi bezain laudatua den The Dead istorioaren gibel solasean bezala. Gramatika eta lexikoa bata bestearekin konbinatuz moldatzeko Joycek duen modu zorrotzaren adibide gisa, har dezagun the man nominatibo soilaren erabilera errepikakor bortitza, Counterparts istorioan Farrington eskribau zorigaitzekoaz egiten den deskribapenean. Istorioaren lehen eta hirugarren tableaux horietan 29 bider aipatzen denez Farrington the man modura, zeinek etxean nahiz bulegoan duen estatus despertsonalizatua azpimarratzen baitu, ez da espero izatekoa itzultzailerik oharkabeenak ere errepikapena ez sumatzea. Haatik, Musleraren espainolerako itzulpenean aipamen horietako lautatik bat modulatzen da aldaera nominal edo eliptikoak —hala nola, un individuo, el otro, el empleado edo are lo pronominala— erabiliz; efektu baliokidea bilatuz, bada, beharrezkoa ez denean. Eta Abellóren itzulpenak, berriz, Joyceren 29 errepikapenak 6 bider soilik errepikatzea lortzen du, 6 aipatu gabe utzita; eta jatorrizkoari egindako kaltea are urrunago eramaten du Farringtoni Kellyren bahitetxeko the consignor gisa egindako aipamenari el cajero (=the cashier) ordain okerra ematen dionean (D:93), zeinek irakurlea behartzen baitu egoeraren absurduaz gogoeta egitera: Farrington saiatuko litzateke, itxuran, bere buruari bahituran utzi dion erlojua berreskuratzen. Elkarren kideak euskarazko itzulpenean Aldasorok zuhurtzia handiz lehen tableau horretan agertzen diren 23 errepikapenak errespetatzen ditu, eta hirugarrengoan agertzen diren seiak, zeinek berriz ere aditzera ematen baitu Aldasorok jatorrizko testuaz egindako irakurketa sakona eta Joyceren poetikaren errespetu argia.\nIstorioaren hiru tableaux horietako bigarrenean Farrington "izen propio" estatusera goratuta, are gehiago indartzen du jokoa Joycek, erreferentzi "kodifikatuak" trukatu eta Farringtonen lagun zaharrak the boys izendatzen dituenean, eta, ironiaz, the men. Abellók goitik behera huts egiten du "rol" trukatze hau, the boys itzultzeko los amigos, ellos izenordaina eta, beranduago, los muchachos erabiltzen baititu, eta the men itzultzeko, berriz, los amigos, los hombres, eta todos elipsiduna. Eta erdiko atal guztian izendatzen den man bakarra ere —the curate (=barman) (D:96), Farrington eta Weathers-en artean gertatzen den indar-neurketaren testigu— izen-ahanztura horretara kondenatzen du, beste izenordain forma batekin itzulita. Aldasorok, aitzitik, Joycek errepikapenaz egiten duen erabilera islatzeko duen abilezia baieztatzen du berriz ere, istorio osoan the boys itzultzeko "mutilak" baliatuz, eta the men itzultzeko, berriz, "gizonak".\nLeku mugek galarazten dute Joyceren testuak jarritako erronken eta espainolerako itzultzaileek testuaren dimentsio erretorikoari emandako erantzun epelen analisi xehearekin jarraitzea. Seinalatuko ditut, ordea, beste itzulpenetan ondo ebatzi gabeko auzi zehatzak —Joyceren poetika sotilaren bide-seinale modura jokatzeaz gain testu goiztiar bikain honen ospea indartzen dutenak—, aldiz euskaraz gehienetan oso modu profesionalean ebatziak izan direnak. Testuaren erronken artean, besteak beste, honako hauek seinala ditzakegu:\n1) Two Gallants istorioaren sarreran gertatzen den kaleko eszenaren deskripzioa, bilduman parerik ez duena, figura erretoriko kontzentratuen geruza oso bat erabiltzen baita bertan. Dublindarrak itzulpenean, Joyceren grey warm evening (D:49) — "arrats gris epela" — egoki kontrajarrita agertzen da "warm grey evening air" esamoldearekin (D:49) — "arratseko aire gris epeletara", changing shape and hue unceasingly (D:49) esaldi poetikoki errepikakorra — "forma- eta ñabardura-aldaketa etengabean" behar bezala parekatuta agertzen da an unchanging unceasing murmur (D:49) esapidearekin — "murmurio aldagaitz etengabe", baina helburu erretorikoengatik bata bestearen ondoan jarritako ... in the streets. The streets ... (D:49) errepikakorra euskaraz emateko aukera nolabait ahulduta ageri da: "kaleetean (...). Kaleak,".\n2) Eveline istorioko emakumezko protagonistaren gogoeten izaera artikulatu gabea, Joyceren berariazko errepikapen lexikalaren eta aditz moldeen bidez adierazia. Adibide modura: ... Her head was leaned against the window curtains and in her nostrils was the odour of dusty cretonne (D:36), zeina ondo itzulita baitago, ondoko esaldiaren bidez: "Leihoko errezelaren kontra zuen burua, eta kretona hautseztatuaren usaina sudur-zuloetan", kasik Eveline bere gorputzaren mugimenduen edo sentipenen jabe aktibo ez balitz bezala, edo oharkabekoak balitzaizkio bezala.\n3) Clay istorioko emakumezko protagonista den Mariaren deskripzioan behin eta berriz ageri diren errepikapen lexikalak, haren gorputzari dagokionez: She found it a nice tidy little body (D:101) — "gorputz ñimiño hainbat aldiz apaindu izan zuen hari" — edo Maria was a very, very small person (D:99) — "Emakume txiki-txikia zen Maria".\n4) Itzulpen galera nabaria The Sister istorioan agertzen den mutil narratzailearen "sofistikazio" lexikalari heltzerakoan. Autoreekin izandako eskutitz trukean, Irene Aldasorok adierazten du jakitun zela zenbait elementu lexikalek —hala nola, paralysis, gnomon eta simony (D:9)— zeukaten esanguraz, baina ez dugu aurkitzen aipamenik honako hauekiko: apaiz hilaren hitzak idle (D:9) — "hutsak" izatea — hilkutxan dagoela haren bularraren gainean jarritako kaliza ere idle (D:18) - berriz ere "hutsak" diren bezalaxe — apaizaren musuzapi gorria, bitxia izanagatik, inefficacious (D:12) "alfer-alferrik" modura deskribatua izatea — edo Elizaren aiten gaitasunari egindako aipamena elucidating all these intricate questions (D:13); elucidate aditza "argitzeko" dago itzulita, eta beraz, "argi" ematearen ideia mantentzen den arren, illumination prosaikoagoaren eta elucidation erudituagoaren artean dagoen progresio lexikal nabarmena ez da islatzen.\n5) The Boarding House istorioan Polly Mooney-ri egindako aipamen nabarmen paradoxikoak; hala nola, little perverse Madonna (D: 62-63) eta haren wise innocence (D:64) noiz-nolakoa. Biak daude ondo emanak euskaraz: "madonnatxo gaizto" eta "inuzentean, zuhurki".\n6) Duffy jaunaren odd autobiographical habit (D:108), A Painful Case istorioan, zein, itzulpen axolagabe batean oharkabean huts egin litekeen arren, behar bezala hautemana eta emana baitago euskaraz. Esaldiak eratzeko duen moduaren adibide adierazgarrien artean dago ... a short sentence about himself containing a subject in the third person and a predicate in the past tense (D:108), zeina haren desintegrazio existentziala obsesiboki azpian hartzera iristen baita istorioaren azken paragrafoan, adibide hauen bidez adierazten den bezala: ... He turned back the way he had come ... , ... He began to doubt the reality of what memory told him ... , edo ... He felt that he was alone ... (D:117), euskaraz modu literalean, eta beraz, esanguratsuan, honela emanak, hurrenez hurren: ... "Etorri zen aldetik itzuli zen berriro", "zalantzan jartzen hasi zen", eta "Konturatu zen bakarrik zegoela".\nHitz edo esaldi esanguratsuen baliatze berariazko eta sotila, bereziki Dublingo gizarte-, kultura-, politika- eta erlijio-bizitzari dagokionez, suzko bataio bereziki zorrotza da itzultzailearen trebetasunarentzat; halarik ere, berriz ere nabaria da itzultzaileak ikerketa ugari egin izanaren fruitu dela Dublindarrak20. Aldi honetan ere, laburtasunaren amorez, adibiderik esanguratsuenak zerrendatzen ditugu:\n1) Erreparatu Two Gallants istorioan Kildare kalean harpa-jotzaileari entzuten daudenak izendatzeko strangers (D:54) hitzak duen konnotazio indartsuari gaztelaniazko bertsioek emandako erantzun epelei. Strangers inbaditzaile ingelesa izendatzeko modu bat bada, ez da oso egokia besterik gabe listeners, new-comers, spectators edo are gate-crashers moduan ematea. Zenbatez atsegingarriago irakurtzea, adibidez, katalanezko itzulpenean, forasters moduko ordain bat, zeinak modu egokian bateratzen baititu zentzu nabaria eta esangura ezkutua, eta euskarazkoan, "arrotzen", zeinak ez baitu soilik strangers hitzaren zentzua, baita outsiders hitzarena ere, eta gaizki hartutakoena, gainera.\n2) Araby istorioko narratzaile gazteak egiten duen aipamen politiko diskretu baina esanguraz zamatua: the troubles in our native land (D:31). Irakurle garaikideen ikuspegia Irlandaren naziotasunaren eta independentzia politikoaren aldeko aldarrikapenen zuzenbidea begi onez ikustera helduko litzateke; haatik, itzulpen galera arras nabarmena dago hemen ere, espainolerako itzulpenek ordain anbiguoak ematen baitituzte; hala nola, los líos de la tierra, edo las desdichas de nuestra tierra natal. Musleraren itzulpena, las luchas de nuestra tierra natal, hobea da, eta Abellók nuestra patria indartsu bat jartzen du troubles itzultzeko acontecimientos bezalako ordain zeharo urardotu baten ondoan. Interesgarria da ikustea katalanerako itzulpena dela, atzetik galizierara egindakoa duela, zehar-aipamen politikoari justizia egiten diona, lehenak les dissorts del nostre país natal ordainarekin, eta bigarrenak as loitas da nosa terra esaldiarekin, nahiz eta aztertu ditugun sei itzulpenetatik batek bakarrik baliatzen duen patriari egindako aipamen aberkoi argia. Dublindarrak itzulpenak ere, kasu honetan, erantzun zertxobait urardotua ematen du, "gure jaioterriko arazoei", beharbada ez duelako atzeman irlandar nazioaren independentziaren aldeko borroka politikoari egindako zehar-aipamen nabarmena.\n3) Heriotz-epaileak Sinico andrearen heriotzaren gaineko ikerketarekin egiten duen sarraldi bortitza, ordura arte bare-bare aurrera doan A Painful Case istorioan. Itzulpenetako batzuek, ez dutenez asmatzen deskripziotik reportage erregistrora aldatzen, Joyceren kazetaritza-parodia bikaina are gehiago nabarmendu besterik ez dute egiten. Kasu honetan euskarazko bertsioak modu miresgarrian atzematen du jatorrizkoaren egunkari albistean Joycek berak ... The threadbare phrases, the inane expressions of sympathy ... (D:115) hitzekin deskribatzen duena, ... "Esaldi josi gabe haiek, elkartasunezko adierazpen tentel haiek" ..., berariaz hartutako estilo diskretu batean, kontra eginez jatorrizkoaren reportage lau, prosaiko hori, finean suizidio bidezko heriotza narras eta itsusia izan denari buruzkoa, nolabaiteko dramatizazio loriatsu bihurtzeko tentazioari.\n4) Besteak beste, Castle hacks eta Major Sirri egindako aipamenak (D:125), Ivy Day in the Committee Room istorioan. Nahiz eta polemika politikoaren auzia ez den istorio sorta honen gai nagusietakoa, ez da onargarria itzultzaileek the Castle (Dublin Castle) aipamenaz ez ulertzea Irlandako britainiar administrazioa izendatzeko kode argia. Gainerantzean konnotazioari dagokionez egokiak diren arren, a sueldo de la Corona, pagados por el gobierno inglés edo mercenarios de la Corona itzulpenek ez dute jasotzen the Castle izendapenaren garrantzia, irlandar abertzaleentzat esangura ia mitikoz jantzita dagoen eraikina den aldetik. Zeinen atsegina, berriz ere, irakurtzea euskal itzulpenak ... those little jokers? Half of them are in the pay of the Castle (D:125) esaldia honela ematen duela: "... txilibitu horiei? Uste dut erdiak Gazteluak pagatuta daudela ...", eta ... They are Castle hacks ... (D:125), honela: "Gazteluaren saripekoak dira horiek ...". Haatik, abertzaleen etsaien katalogoan leku pribilegiatuan dagoen Major Sirri egindako aipamena, konnotazio aldetik oso indartsua, tamalez bi itzulpenetan soilik gordetzen da, Judas ordainaren bidez: Cabrero Infanteren espainolerako bertsioan eta galizierara egindakoan. Euskarazko itzulpenak "Horra hor Sirr komandantearen ondorengo zuzena" ... baino ez du ematen ... There's a lineal descendant of Major Sirr for you if you like! (D:125) esaldirako, zeinak, oin-ohar baten faltan, euskal irakurlea jatorrizkoan ageri den satira gordinaz ezjakin utz bailezake.\n5) Joe Hynes-ek Charles Stuart Parnellen oroimenez errezitatzen duen oda abertzalearen poetika erretoriko higatuzko pastixe loriatsua, Ivy Day in the Committee Room istorioan. Ziurrenik atal honetan datza istorio sorta osoko itzulpen erronka gorena: berariaz "gaizki", eta hala ere bikain idatzitako neurtitzen erretorika ematearena. Katalanerako itzulpenak, adibidez, oda abertzaleak katalanezko bertsogintzan oinarrizko elementu direla profitatuz, emaitza bikaina lortzen du jatorrizkoaren erretorika hanpatua birsortuta. Aldiz, espainolerako bertsioek, jatorrizkoa "ahuldu" egiten dute, kasik Parnellen heriotzari buruzko iruzkin ia periodistikoa, azalekoa eta prosaikoa, bihurtuta. Dublindarrak bertsioak, espainolerakoek ez bezala, sekulako itzulpena eskaintzen du. Nahiz eta Crofton jaunaren azken hitzetan modu soil —eta ironikoan— ... a very fine piece of writing ... (D:135) deskribatzen den, argi dago, berak esan baitzuen Ivy Day istorioa zuela kuttunena, atal honen kalitateaz jakitun zela autorea. Zeinen jatorrizkoaren duineko, beraz, Aldasororen itzulpenarekin batera neurtzea, zeinek harmoniaz esposatzen baititu euskarari emaniko halako kutsu arkaiko bat, ondo konpondutako errima antolaera bat (euskarazkoan abab errima ia oda osoan, zeinak ondo itxuratzen baitu Joyceren abcb jatorrizkoan), eta zehaztasun lexikal akatsgabe bat. Izan bitez testigantza emaile azken bi ahapaldi gorenak, gure iritziz, behinik behin, itzulpen praktikako adibide modu ezin bikainagoan konpondua den horrena:\nWhen breaks the dawning of the day\nOne grief — the memory of Parnell (D:135)\n"Barena eginda, beheratu dute,\nBaina erne, Erin, zeren haren hatsa\nFenix sugarraren artetik bezala\nEgun argi batez jaikitzen ahal da"\n"Askatasunaren egun argi hartan\nKopa altxatzean, pozari lotuta\nErinen bihotzak erakutsiko du\nNahigabe handi bat: Parnellen gomuta"\n6) Azkenik, A Mother istorioan agertzen diren Irish Revival (D:137) eta language movement (D:138) aipamenak. Ez da egokia lehena modu arranditsuan itzultzea, oro har arteen Errenazimendua balitz bezala, espainolerako itzulpenetan gertatzen den bezala, eta tamala da Aldasorok ere the Irish Revival "Irlandar Berpizkundea" itzuli izana, arteen Errenazimendu orokor bat izan balitz bezala, egiaz irlandar ethos nazionalaren definizio berri bat, eta, hain zuzen, definizio zelta baten bila abiatu zen literatur mugimendu bat izan zenean. Berriz ere, katalanaren eta galegoaren moduko hizkuntza periferikoek ematen dituzte erantzunik egokienak. Mallafrèk modu zinez bikainean itzultzen ditu aipamenok katalanera, la Renaixença irlandesa erabiliz, eta Kathleen Kearney, ... a believer in the language movement...(D:138) izatea era partidària del moviment de defensa de la llengua ematen du. Galizierazko bertsioak bide beretik jarraitzen dio, o Rexurdimento Irlandés eta cría no renacer da lingua baliatuz. Euskarazko itzulpenak language movement aipamena errespetatzen duenez "... eta hizkuntza-mugimenduaren aldekoa" emanda, pentsa dezakegu penintsulako testuinguruan hizkuntza periferikoetara egindako itzulpenak direla laudorio gorenak merezi dituztenak, kultura "minoritarioetako" hizkuntza horiek elkartzen dituzten oihartzunez jabetzen direlako, penintsulan gaztelaniaren presentzia monolitiko, eta, sarritan, mehatxagarriaren aurrean, ingelesak irlandar hizkuntzari egiten dion mehatxuaren parekoa.\nOndorio modura, Joyceren lan handien artean goiztiarrenaren euskarazko itzulpena azterturik, eta bereziki penintsulako beste hizkuntzetara egindako itzulpenekin alderatzean, frogabidea aurkitu dugu baieztatzeko itzuri ezinezko beharra dela itzultzaileentzat jatorrizkoaren irakurketarik ahalik eta sakonena egitea, uste osoa izatea irakurketa horretatik ateratako ondorioetan, eta ondorio horietan oinarritzea. Begi-bistakoa den zerbait adieraztea izan litekeen arren, baieztapen hori ez zaio Joyceren testuei gutxiago egokitzen, soilik maiz entzuten dugulako. Urrunago ere joan gaitezke, eta baieztatu Joyceren itzultzaileak jatorrizkoa ezagutzeaz gain ulertu ere egin behar lukeela, eta hori esatea ez da, beti, begi-bistako zerbait esatea (Dublinersen espainolerako itzulpen batzuk anbiguotasun oso nahasgarrietan erortzen dira hainbat pasartetan, edo are ulermenaren erabateko hausturan), eta hori itzulpenak aztertzen dituztenek (geu ere barne izanik) alaiki seinalatzen dute maiz. Joyce ikertu dutenengan gehiegi bermatzeak, aldiz, itzultzailea interpretazioaren arriskuetan sartzea dakar, eta interpretazioak garrantzirik gabekoa eta zentzurik gabekoa, biak bultza ditzake.\nJoyceren kasuan, noski, beste arrisku bat ere egon daiteke, Fritz Senn-ek bere ibilbide profesionalaren talaiatik behin eta berriz esan duen bezala: ez Joyceren pasarte batek zertaz diharduen ez ulertzeko arriskua, baizik eta, paradoxikoki, zertaz diharduen ulertzekoa, edo "erabat" ulertzekoa, betiere halakorik posible dela onartuta. Ez da soilik hitz bakoitzak bere funtzioa duela eta dagokion lekuan dagoela, baizik eta hitzen, esaldien, metaforen eta gainerako guztiaren funtzioa anitza eta konplexua dela. Normalean esan ohi dugu literatur testuak "hainbat mailatan funtzionatzen duela", eta Joyceren estiloak bereizgarri du da halako "gain-determinazio" bat, zeinaren parera heltzeko egundoko lana egin behar baitute itzultzaileek.\nHaatik, heldu egin behar zaio erronkari. Joyce itzultzea ez da beste hizkuntza batean gordetzea merezi duen beste edozein idazle itzultzea baino zailago. Itzultzaile garen aldetik, literatura "arruntagotik" aparte dagoen mundu batean gaudela sinesteko joera orori aurka egin behar genioke, hori izanik Dubliners obraren espainolerako itzultzaileek nabarmen erakusten duten huts egitea, aldiz hizkuntza periferikoetara egindako itzulpenak, eta, bereziki, euskarazko eta katalanezko bertsioak, saihesten ahalegintzen direna.\nSenn-ek, Ulyssesen hainbat itzulpeni buruzko analisiaren ondorioak ateratzerakoan, honakoa ematen du aditzera testu itzuliaren balioaz, bai jatorrizkoaren iruzkin modura, bai xede-hizkuntzaren kulturako literatur kanona zabaldu nahi lukeen lan modura:\nHonen bidez ez da ukatu nahi lagin modura jaso eta —nahiz zenbaitetan modu bidegabean— aztertu ditugun itzulpen guztien mereziendu izugarria. Guzti-guztiek, nik dakidala, frogatua dute beren balioa... beren herrialdeko literaturan eragin dute eta beren garaiko giroa moldatzen lagundu. Guzti-guztiek argitzen eta interpretatzen dute liburu bat, zeinak interpretazio horien beharra baitu beranduagoko lanen itzaletik aterako bada. Itzulpen horien azterketak berebiziko interesa du. Beren akatsak, ere, aurkikuntzen atari bihurtzen dira21.\nGure azken argudioa da gauza bera esan litekeela ziurrenik Dublindarrak itzulpenari buruz. Itzulpen modura, oso kontuan hartzea merezi du, ez soilik Joyceren fikzio obra handietan lehena beranduagoko obren itzaletik ateratzen laguntzen duelako, baita bere xede-hizkuntzako literaturan izan duen eragin garrantzitsuagatik ere. Arrazoi horiek aski lirateke itzulpena beharrezkoa dela baieztatzeko, eta eginkizun inplizituki "ezinezkoa" izateak ez dio ezer kentzen beharrezkotasun horri. Izan ere, egoki litzateke defendatzea, Sennen balioespen22 zuzenari jarraituz, hain zuzen ere zentzu batean ezinezkoa izateak egiten duela Dublinersen itzulpena —edota Joyceren ezein obrarena—, hain lantegi mereziduna.\n1. Levin, H. (ed.), (1946), A James Joyce Reader, The Viking Press, New York, Editorearen hitzaurrea, 1 or.\n2. O'Neill, P. (2005), Polyglot Joyce: Fictions of Translation, University of Toronto Press, Toronto, 26 or.\n3. Dublindarrak (euskaratzailea Irene Aldasoro), (1999), Alberdania, Irun, artikulu honek aztergai duen itzulpena.\n4. Artistaren Gaztetako Portreta (euskaratzailea Irene Aldasoro), (1992), Ibaizabal, Amorebieta.\n5. Dublindarrak itzulpenak Euskadi literatur saria jaso zuen 2000 urtean, euskarara egindako urteko itzulpen onena izateagatik. Epai-mahaiaren hitzetan, Irene Aldasorok "... Joyceren mundu konplexua eta idazkera milimetrikoa zehaztasun bikainez euskara jorian eman (zuen), jatorrizko testuko ñabardura guztiei eutsiz".\n6. Lehenik Alfonso Donado izengoitipean itzulita agertu zen, honela: (1926) El artista adolescente (retrato), Biblioteca Nueva, Madril.\n7. García Tortosa, F.; Mª Teresa Venegas, (1999), Ulises, Ediciones Cátedra, Letras Universales, Madril.\n8. Senn, F. (1984), Joyce's Dislocutions: Essays on Reading as Translation, John Paul Riquelme (ed.), Johns Hopkins University Press, Baltimore MD, 20 or. Ondorengo eztabaidan, Fritz Senn-ek Joyce itzuliari buruz, berezko erronka linguistiko eta intelektual modura hartuta, egindako ikerketa aitzindariekiko duten zor sakona aitortzen dute egileek.\n9. Senn, (1977), 'Seven against Ulysses', James Joyce Quarterly, University of Tulsa, Tulsa OK, 4, 176 or.\n10. Ellmann, R. (ed.), (1975), Selected Letters of James Joyce, Faber and Faber, Londres, 83 or.\n11. O'Neill, op. cit., 98 or.\n12. Egileei zuzenduriko komunikazio batean, Irene Aldasorok adierazten du Dublindarrak itzulpenaren lorpen bat dela euskara maila batuago,"normalago" bat ondu izana narrazioan, eta euskara maila "arruntago" bat, istorio sortako elkarrizketetan. Ados gaude bi baieztapenekin; hala ere iruditzen zaigu jatorrizkoaren dimentsio bat galdu egin dela, kontuan izanik Dublingo hizkeraren gatzaz eta piperraz zipriztindutako elkarrizketa bizi-biziak ontzeko Joycek zuen "belarri" aparta.\n13. Fernando, C. eta R. Flavell, (1981), 'On Idiom: Critical Views and Perspectives', in Exeter Linguistic Studies, University of Exeter, 5, 85 or.\n14. a) Abelló, I. (1942), Gente de Dublín, Editorial Tartessos, Bartzelona, b) Muslera, O. (1961), Gente de Dublín, Compañía General Fabril Editora, Buenos Aires, c) Cabrera Infante, G. (1972), Dublineses, Editorial Lumen, Bartzelona, d) Chamorro, E. (1993), Dublineses, Ediciones Cátedra, Letras Universales, Madril.\n15. Kenner's-en hitz-joko ederrak "The Lone Ranger" [I.O.: Ibiltari Bakartia], 1950eko hamarkadan ezaguna egin zen irrati eta telebistako sailaren izenburua, esapidearen oihartzuna baliatzen du.\n16. Egileei zuzendutako komunikazio batean, eta Joycek errepikapenaz egiten duen erabilera jakinaren gainean egonez baliatu zuen galderari erantzunez, Aldasorok esaten du: 'Sí, es algo que se hace muy evidente. ¿Cómo lo afronté? Pues, manteniendo la repetición, cuando es posible'.\n17. Mallafrè, J. (1989), Dublinesos, Edhasa, Clàssics Moderns, Bartzelona.\n18. Ramonde, D.; Rafael Ferradáns; Xela Arias, (1990), Dublineses, Edicións Xerais de Galicia, Vigo.\n19. Newmark, P., (1997), 'Paragraphs on Translation - 48', The Linguist, 36, 2. zkia.\n20. Egileei zuzendutako komunikazio batean, Irene Aldasorok adierazten du istorio sortako aipamen sozio-kulturalak eta beren konnotazioak izan zirela, alde handiz, itzulpenak aurkezten zuen zailtasun nagusia. Gure iritziz, beste itzultzaileek, eta bereziki espainolerako itzultzaileek, ez bezala, Aldasorok modu apartan erantzun dio erronkari.\n21. Senn, (1967), 'Seven against Ulysses', James Joyce Quarterly, University of Tulsa, Tulsa OK, IV, 192 or.\n22. Senn, op.cit., 192 or.


Eskola Ibiltariko aurkezpenekin jarraituko dute aste honetan ere\nUztailaren 23tik 26ra izango den ibilaldiaren aurkezpenak egiten ari dira Ikasle Abertzaleakeko kideak. Gaur Hernanin eta Gernikan, eta bihar Bergaran eta Iturmendin izango dira, besteak beste. Bonoak salgai daude uztailaren 16ra arte.\n"Ikasleon formakuntza edo heziketa iraultzailean eta jarrera sozialistan" sakontzeko asmoz, borroka komunitatea sendotzeko helburua izango du aurtengo Eskola Ibiltariak, Ikasle Abertzaleakeko kideek aurkezpenean azaldu zutenez. Uztailaren 23tik 26ra izango da Lekeitiotik Gernikara (Bizkaia), eta lau egunez, ikasleei udako errutinatik kanpo une "atsegin zein aberasgarria" igarotzeko aukera eman nahi diete.\nEskola Ibiltaria aurkezteko ekitaldiak egin dituzte dagoeneko han eta hemen, eta datozen egunetan ere badituzte hitzorduak. Uztailaren 16ra arteko epea dago bonoak eskuratzeko (20 euroan lau egunetakoa, 8 euroan egunekoa), Euskal Herri osoko salmenta puntuetan.\nHorra hurrengo aurkezpenak:\nUztailak 8, astelehena:\nHernani (Gipuzkoa). Kontrakantxa gaztetxean, 19:00etan.\nGernika (Bizkaia). Gernikako Auditorioan, 21:00etan.\nUztailak 9, asteartea:\nBergara (Gipuzkoa). Bergarako Gaztetxean, 18:00etan.\nIturmendi (Nafarroa). Iturmendiko Gaztetxean, 18:30ean.\nHondarribia (Gipuzkoa). Hondarribiko Gaztetxean, 19:00etan.


Lachapelle-Saint-Pierre - Wikipedia, entziklopedia askea.\n49° 16′ 10″ N, 2° 14′ 09″ E / 49.269444444444°N,2.2358333333333°E / 49.269444444444; 2.2358333333333Koordenatuak: 49° 16′ 10″ N, 2° 14′ 09″ E / 49.269444444444°N,2.2358333333333°E / 49.269444444444; 2.2358333333333\nCauvigny, Dieudonne, Novillers eta Ully-Saint-Georges\nLachapelle-Saint-Pierre Frantziako udalerria da, Oise departamenduan dagoena, Hauts-de-France eskualdean. 2013an 856 biztanle zituen.\n2007an Lachapelle-Saint-Pierre udalerrian erroldatutako biztanleak 856 ziren. Familiak 298 ziren, horien artean 44 pertsona bakarrekoak ziren (12 bakarrik bizi ziren gizonak eta 32 bakarrik bizi ziren emakumeak), 91 seme-alabarik gabeko familiak ziren, 147 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 330 etxebizitza zeuden, 298 familiaren etxebizitza nagusia ziren, 18 bigarren erresidentzia ziren eta 14 hutsik zeuden. Etxebizitza guzti hauek 330etxeak ziren. 298 etxebizitza nagusietatik 290 bere jabearen bizilekua ziren, 6 alokairuan okupaturik zeuden eta 2 doan lagata zeuden; 1ek bi gela zituen, 32 etxek hiru zituzten, 70 etxek lau zituzten eta 194 etxek bost zituzten. 250 etxek euren parking plaza propioa zuten azpian. 101 etxetan ibilgailu bat zegoen eta 182 etxetan bat baino gehiago zituzten.\nLachapelle-Saint-Pierre udalerriko biztanleria-piramidea 2009an .\n2007an lan egiteko adina zuten pertsonak 612 ziren, horien artean 468 aktiboak ziren eta 144 inaktiboak ziren. 468 pertsona aktiboetatik 421 lanean zeuden (236 gizon eta 185 emakume) eta 48 langabezian zeuden (24 gizon eta 24 emakume). 144 pertsona inaktiboetatik 46 erretiraturik zeuden, 50 ikasten zeuden eta 48 "bestelako inaktibo" gisa sailkaturik zeuden.\n2009an Lachapelle-Saint-Pierre udalerrian 313 unitate fiskal zeuden, 923 pertsonek osaturik. Pertsona bakoitzeko diru-sarrera fiskalaren mediana urteko 21.878 euro zen.\n2007an zeuden 25 komertzioetatik, 1 erauzte enpresa zen, 1 bestelako produktu industrialen fabrikazioko enpresa zen, 5 eraikuntza enpresak ziren, 4 ibilgailuen saltze eta konpontze enpresak ziren, 3 garraio enpresak ziren, 1 informazio eta komunikazio enpresa zen, 1 higiezinen enpresa zen, 6 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Lachapelle-Saint-Pierre udalerrian 8 nekazaritza-ustiategi zeuden.\nNovillers (1,4 km)\nMortefontaine-en-Thelle (3,4 km)\nSainte-Geneviève (3,5 km)\nUlly-Saint-Georges (3,7 km)\nDieudonné (4,3 km)\nAndeville (5,0 km)\nLaboissière-en-Thelle (5,9 km)\nPuiseux-le-Hauberger (5,9 km)\nOrriaren azken aldaketa: 25 otsaila 2019, 21:20.


Lehen Hezkuntza | Maristak Bilbao\nHaurrak, gure ardatza\nHasieratik, erronkei aurre egin behar diegu\nLehen Hezkuntzan hezkuntza aktiboa, indibidualizatua eta integrala garatzen dugu, proiektuetan oinarritutakoa, pertsonaren esparru guztiei erantzuten diena, XXI. mende honetarako gure gizarteak dituen erronkei eta eskaerei erantzunez.\nHaur Hezkuntzan egindako lana sendotu eta matematika zein hizkuntza gaitasunetan sakontzen dugu, euskara modu intentsiboan indartuz.\nGure haurrek hirugarren hizkuntza bat ezagutzen jarraitzen dute, ingelesaren eta plastikaren arloen bidez.\nGURE GORPUTZA ZAINTZEN DUGU\nGorputz Hezkuntzak garrantzi handia hartzen du etapa honetan. Gimnasioan, frontoian eta igerilekuetan, gure ikasleek trebetasun motorrak, jarrera-ohiturak eta bizitza osasuntsu baterako trebetasun sozialak lantzen dituzte.\nMaristak Bilbao 41 urtez izan da nire lantokia. Errespetatua, entzuna, estimatua sentitu naiz. Irakasten eta ilusioa pizten ikasi dut. Etengabeko aldaketan egon naiz berrikuntzarekin konprometituta.\nArturo Esteban, irakaslea\nFamilia moduan, oso pozgarria da, eskola-prozesu osoan, seme-alabak, nola hazten eta heltzen diren ikustea eta batez ere, haien pozak, ikaskuntzak eta bizipenak partekatzea. Eskertuak sentitzen gara.\nBego Martínez, amatxu eta irakaslea\nGuri eskolako igerilekua eta kirolguneak gustatzen zaizkigu, irakasleen hurbiltasuna eta gutaz nola kezkatzen diren ere gustatzen zaigu. Eta, noski, ikasgelatik kanpo egiten ditugun jarduerak.\nAne eta Maddi Santamaría, ikasleak\nLHn garrantzi berezia ematen diogu IKTetan murgiltzeari, ikaskuntzaren zerbitzura dagoen tresna den aldetik.\nHausnarketa, ulermena, esperimentazioa eta ekintza funtsezko zutabeak dira eguneroko bizitzan.\nMK Bilbaon hainbat ingurune eta plataforma digital erabiltzen ditugu, gure XXI. menderako beharrezkoak diren erritmoen aniztasuna, autonomia eta konpetentzia digital mailakatua laguntzeko, gure ikasleen ikaskuntza eta ulermena bultzatze aldera.\nProgramazioa eta hezkuntza-robotika ikasleen ekimenean eta ahalduntzean oinarritutako ikaskuntza-ingurune gisa ulertzen dugu. Robotak sortu eta programatzeaz haratago doa. Pentsamendu logikoa, arazoak konpontzea eta talde-lana sustatzen ditu baliabide teknologikoen bidez.\nElkarbizitza-programa bat garatzen dugu, eskola-integrazioa hobetzeko eta eskola inklusibo eta ez-biolentoaren alde lan egiteko, berdinen arteko harremanak egokiagoak izan daitezen sustatuz. Berdinen arteko tutoretza emozionalean oinarritzen da, errespetua, enpatia eta konpromisoa baitira bere garapenaren oinarrizko zutabeak.\nIkaskuntza kooperatiboaren eta proiektu bidezko ikaskuntzaren bidez, ikaskuntzarekiko jarrera positiboak garatzen ditugu, motibazioa eta autoestimua bultzatzen ditugu eta errespetuan eta lankidetzan oinarritutako elkarreragin pertsonalak errazten ditugu.


Bizi-aseguruen erregistroa | Consumer\nKalte-ordainen bat kobratzeko eskubidea izango dute onuradunek.\nKalkulatzen da bizi-polizen %10 ez dela kobratzen onuradunek ez dakitelako polizarik. Bidaia bat, kreditu-txartel bat edo ibilgailurako aseguru bat kontratatzen denean, aldi berean bizi-aseguru bat sinatu ohi da, eta titularrari ez zaio horren berri ematen beti. Orain arte, aseguru-etxearen fede onaz fidatu behar zen poliza horren berri eman zezan, baina datorren udaberritik aurrera bizi-aseguruen erregistro bat jarriko da martxan, eta, horren ondorioz, konpainiek fitxategi batean sartu beharko dituzte aseguratu guztien datuak. Horrela, onuradun izan daitezkeenek kontsultatu ahal izango dute eta kalte-ordaina kobratzeko duten eskubidea ezagutu.\naseguruak bizitza erregistro normativa-eu onuradun


Udalak 1,3 milioi euro bideratu ditu Floresta parkea berritzeko - Deia\nSan Adrián auzoan\ndeia.eus 21.01.2021 | 12:47\nSan Adrian auzoko Floresta parkea. Bilboko Udala\nSan Adrian auzoko Floresta parkea.\nBILBO. Bilboko Udalak 1,3 milioi euroko aurrekontua bideratu du San Adrian auzoan kokatuta dagoen Floresta parkea eraberritzeko. Lanak amaitu dira dagoeneko, eta horiei esker hainbat hobekuntza egin ahal izan dira. Hala nola, erabilerak berrantolatu eta instalazio eta zerbitzuak eguneratzea.\nJuan Mari Aburto Bilboko alkateak eta Asier Abaunza Obretako eta Hiri Plangintzako Saileko eta Proiektu Estrategikoetako zinegotziak, udaleko beste ordezkari batzuekin batera, lan horiek inauguratu dituzte. Parkeak hiru gune bereizi izango ditu, erabilera zehaztuarekin eta espazio horien beharren araberako elementuekin. Zehazki, parke bat, plaza bat eta aisialdirako gune bat egokitu dituzte; hiru espazioak irisgarriak dira eta elkarri lotuta daude.\nBerdeguneak berritu, jolasguneak handitu eta atsedenerako eremu estaliak egin dira. Arkitektura-oztopoak kendu eta argiztapena hobetu da, argi funtzionalak eta apaingarriak konbinatuz.\nZuhaitz masa gehien dagoen lekua da. Zonalde horretan zoladura berrituko da, bi akabera erabiliz, egoteko eta pasatzeko eremuak bereizteko.\nParterretan eserlekuak egongo dira, eta argi berezi bat, dauden luminariak eta altuera txikian sartutako beste batzuk konbinatuz, zorua argiztatzeko.\nPlaza diafano bat egin da, bere perimetroan eserlekuak dituena eta erdigunea libre, horko zuhaitzak hartzen duen espazioa izan ezik.\nUdalak gaixo zeuden zuhaitzak kendu ditu, eta, horien ordez, pergola bat jarri du, plazaren eta beste bi eremuen arteko lotura-elementua dena. Gainera, bi eremu horietan elementu bioosasungarri batzuk instalatuko dira, Bilbon estalita dauden lehenak.\nTarteko plataforma batean aisialdirako gune estalia eratu da, itxitura malguarekin, gauez zarratu eta egunez zabaldu egingo baita. Txapa zulatuzko erdi-itxitura bat dauka, kanpotik ikusteko aukera ematen duena. Eremu estali honetan daude eserlekuen eta erabilera anitzeko eremua eta haurren jolas-eremua, adinaren arabera banatuta.\nEstalkia berezia da. Hiru zatitan diseinatuta dago: altuera handiagoko bi albo, alde garaienetik kurba duten habeekin, eta erdiko estalkia baxuagoa, linealagoa eta zuzenagoa. Estalkiak hiru kolore izango ditu - horia, berdea eta urdina -, tonu berdeko landare-motiboekin apainduta dagoen haurren zoladurarekin ondo emateko.\nAire zabaleko aisialdirako gunea\nErabilera anitzeko eremuaren ataria da eta jarlekuak ditu. Mugikorrentzako eguzki-kargagailu bat ere jarri da. Gune horretan, halaber, txirristak jarri dira, parterreen hegaleko desnibela aprobetxatuz, eta umeentzako eskalatzeko eremua ere bai. Saskibaloi kantxa bat eta harmaila bat ere jarri dira, gazteen topagune izango dena.\nARGIZTAPENA ETA BESTE HOBEKUNTZA BATZUK\nArgiztapenari dagokionez, lehendik zeuden argiak beste leku batzuetan jarri dira, erabilera berrietara egokitzeko. Gainera, argi apaingarriak jarri dira, espazioari balio erantsia emateko argi naturalik gabeko orduetan: lurzoruaren arrasean dauden perimetroko hormatxoetan sartutako argiak dira, parkeko eremuan oinezkoentzako ibilbideak markatzeko. Zoladuran hostoen irudiak proiektatzen dituzten argiak ere badaude, espazioari berezitasuna emango diotenak.\nEstalitako espazioan egiturari lotutako argiztapen espezifikoa jarri da. Saskibaloi-kantxan eta plazan fokuak dituzten makuluak instalatu dira, espazioa luminarietatik libratzeko.\nJarduketaren barruan Goiko Torre kalean dagoen plazako zoladura, altzariak, barandak, zintarriak eta erremateak ere berritu dira. Altzari berrien artean xake-tauladun mahaiak daude, aire zabaleko aisialdirako gune bat sortuz.\nFloresta parkean egingo diren lanak auzoak hobetzeko Auzokide Planaren barruan daude. Auzokide Plana da Bilboko Udalak herritarren parte-hartzerako daukan tresnarik garrantzitsuenetako bat. Aurrekontua berdin banatzen da Bilboko 8 barrutien artean, hau da, 1,5 milioi euro barrutiko eta urteko.\nFloresta parkeko proiektu hau garatzeko batzar ireki bi egin ziren auzokoekin; 150 pertsona bertaratu ziren batzarrotara.\nZallak bizikletentzako eta oinezkoentzako bidearen obrak hasi ditu.


Shankill Butchers - Wikipedia, entziklopedia askea.\ncriminal organization (en)\nShankill Butchers (euskaraz: «Shankillgo Harakinak») 1970ko hamarkadan Ipar Irlandako gizartean eta bereziki Belfast hirian izua zabaldu eta aski ospetsua bilakatu zen loialista hiltzaile talde bat izan zen. Talde honetako kide asko une berean Ulsterko Boluntarioen Indarra (UVF) erakunde armatuko kideak ere baziren. Ipar Irlandako gatazkaren testuinguruan jardun zuen.\nEuren izena biktimak torturatu eta hiltzeko erabili ohi zituzten harakin aiztoak eta ankerkeri odoltsuak burutzeagatik datorkie. Talde giroan buruzagia, Lenny Murphy, Harakin Nagusia izenez deitu ohi zuten. Gainera, euren bahiketak burutzeko Belfast hirian ohikoak diren taxi beltzak erabili ohi zituzten, hauekin katolikoen auzoetan susmorik gabe sartu eta euren biktimak bahitu, barnera sartu eta Shankill Road barruti protestantera garraiatu ohi zituzten.\nTalde honek bere erasoak 1976-1978 bitartean Belfast hirian eta gauez burutu ohi zituen, hauetan gauez tabernetan ibili ondoren kaletik etxera bidean zihoazen zibil katolikoak ausaz hautatu, bahitu, torturatu eta azkenik hil egiten zituzten (normalki zintzurra moztuz). Shankillgo harakinek gutxienez hemeretzi pertsona hil zituzten: katolikoen aurkako eraso horien artean, talde paramilitar unionisten arteko mendekuetan gauzatutako biktima protestanteak ere bazeudelarik. Denbora luzez eta Shankillgo biztanleek talde honi zioten izua zela eta, bere kideak atxilotzeko zailtasunak jazo ziren, azkenik 1979an poliziak desegin zuen arte. 1982an Behin-behineko IRAk Shankillgo Haakinak taldearen buruzagia zen Lenny Murphy tiroz hil zuen.\nMartin Dillon kazetariaren liburuan jartzen duenez, Lenny Murphyren taldeak "berez jada heriotza eta suntsiketaren ondorioz zaildutako herrialdea bortizkeria paramilitar izugarri baten mailara goratu zuen". Bere ohiko modus operandi delakoa Belfast hiriko auzo protestantea den Shankill Road kaleko tabernak ixtean hasi ohi zen: taxi beltz batean hiriko eremu katolikoetan barneratu eta ausaz pertsona bat bahitu ohi zuten. Bere erlijioa katolikoa zela ziurtatzean, hura basatiki torturatu eta azkenik zintzurra ebaki eta gorpua bere hartan kalean utzi ohi zuten. Modu honetan 1975ko azaroa eta 1977ko martxoaren artean gutxienez sei pertsona hil ziren.\n1976an Murphy armak izateagatik espetxeratua izan zen. Maze espetxean zegoela bere taldeari hilketak burutzen jarraitzeko agindu zion, modu honetara susmoak beregan ezarri ez zitezen. Poliziak ederki lan egin beharra izan zuen taldea desegiteko, Shankill Road barrutiko komunitate protestanteko jendeak talde basati eta odoltsu honekiko beldurra eta miresmenaren arteko sentipenak baizituen, hortaz zaila zuten jendearen laguntza topatzea, baina azkenean taldearen kide gehienak atxilotu eta espetxeratuak izan ziren, taldea bera desegin zelarik. 1979an hamaika taldekidetako zortziei bizi guztirako espetxe zigorra ezarri zitzaien.\nHalere, Murphy eta bi buruzagiorde prozesu hartatik libre atera ziren. 1982an 30 urte zituela Behin-behineko IRAk atentatu batean Murphy hil zuen. Azken ekintza honetan IRAk UVFko kideen laguntza izan zuela uste izan da, bai errepublikar nazionalistek zein loialista unionistek hilta ikusi nahi baizuten, batzuek katoliko nazionalisten aurka burututako erasoengatik, eta besteek loialismoari emandako ospe txarra zela eta.\n1997an taldeko kidea izandako William Basher Bates ere espetxetik atera bezain azkar hil zuten.\nHonako hauek hainbat delitu gauzatzeagatik espetxeratutako Shankillgo Harakinak talde paramilitar loialistako kideak dira:\n↑ The Shankill Butchers: the real story of cold-blooded mass murder, Martin Dillon Routledge argitaletxea, New York, 1999, ISBN 978-0415922319, Hitzaurrea.\n↑ a b Shankill Butcher William Moore found dead in flat was due to face questioning. Belfast Telegraph, 2009/5/18.\n↑ Wood, Ian S., Crimes of loyalty: a history of the UDA Edinburgh University Press Ltd., Edinburgh, 2006. ISBN 13: 978 0 7486 2426 3, 362. orr.\n↑ Sutton, Malcolm, An index of deaths from the Conflict in Ireland (desde CAIN Web Service), Belfast: Beyond the Pale Publications, 1994. ISBN 0-9514229-4-4.\n↑ Ulster: unionista bat eraila ABC, 1997/6/12.\nHeriotzaren triangelua (Euskal Herrian)\n"Shankill Butchers" hiltzaile taldeari buruzko dokumentala ikusgai (Ingelesez)\nOrriaren azken aldaketa: 27 abuztua 2021, 09:37.


Ivan Aivazovski - Wikipedia, entziklopedia askea.\nIvan Konstantinovitx Aivazovski (armenieraz: Հովհաննես Այվազովսկի, errusieraz: Иван Константинович Айвазовский; Feodosia, 1817ko uztailaren 29agreg./uztailaren 17ajul. - 1900eko maiatzaren 2greg./apirilaren 19ajul.) pintore errusiarra, jatorri armeniarra, famatua bere itsas pinturengatik.\nՀովհաննես Այվազյան, Յովհաննէս Այվազեան\nFeodosia, 1817ko uztailaren 17a (juliotar egutegia)\nFeodosia, 1900eko apirilaren 19a (juliotar egutegia) (82 urte)\nGabriel Aivazovsky (en)\nArteen Akademia Inperiala 1839)\nBrig “Mercury” Attacked by Two Turkish Ships (en)\nNight at the Rodos island (en)\n1833an San Petersburgoko Arteen Akademian sartu zen, eta bi urte geroago zilarrezko dominarekin graduatu zen.\n1841ean bost urteko bidaia hasi zuen, Italia, Portugal, Espainia, Frantzia, Erresuma Batua eta Herbehereak ezagutu zituen, beste batzuen arte.\n1842an Turner paisaia-pintorea ezagutu zuen. Errusiara itzuli zenean, 1844an, San Petersburgoko Arteen Akademiako kide izendatu zuten, eta bi urte geroago, bertako irakaslea izan zen.\n1845ean, Aivazovskik Istanbulera joan zen Abdulmezid I.ak gonbidatuta, eta 1845–1890 urteen bitartean errepikatu zuen bidaia. Bidaia horietakoak dira hainbat sultanek eskatutako margolanak.\n1848an egin zuen bere lehenengo erakusketa Moskun. 1853an Feodosiako arkeologia-indusketetan parte hartu zuen, eta handik ateratako artelan ugari Hermitage museoko bilduman daude gaur egun.\n1857an, Parisen egin zuen erakusketa bikain baten ondoren, Aivazovskiri Ohorezko Legioa intsignia eman zioten. 1869an Egipto bisitatu zuen.\nAivazovskyrengan eragin handia izan zuen Asia Txikiko armeniar sarraskiak (1895), hori dela eta, hainbat koadro margotu zituen gai horren inguruan, Mercury bi itsasontzi turkiarrek erasotua esate baterako.\nBere azken egunak Feodosian igaro zituen, non arte-eskola bat eta historia museo bat ireki zituen. Feodosian hil zen 1900. urtean.\nMercury bi itsasontzi turkiarrek erasotua, 1892\nWikimedia Commonsen badira fitxategi gehiago, gai hau dutenak: Ivan Aivazovski\n(Ingelesez) Ivan Aivazovskiren margoak\n(Errusieraz) Ivan Aivazovskiren margoak eta Biografia\nAzken aldaketa 21 otsaila 2021(e)an, 17:50(e)tan\nOrriaren azken aldaketa: 21 otsaila 2021, 17:50.


Ipar Euskal Herriko hiriarteko autobusen sarea\n2019ko irailaren 2an Txik Txak sare ezberdinen inaugurazioarekin Car Express ere inauguratu zen. 8 lineak osatzen zuten, lehen Transports 64 sareko Iparralde sektorea osatzen zutenak baino bat gehiago. Linearik garrantzitsuenari, Baiona, Donibane Lohizune eta Hendaia arteko 816 eta 816 Euskadi Express ,\nzenbakia eman zitzaion. Baxenabarreko hiru hiririk garrantzitsuenen arteko linea, 810 ,\nlinea izatera pasa zen. 811, 812, 813 eta 814 lineek, hurrenez hurren,\nizendapenak hartu zituzten. Baiona eta Arrangoitze arteko 815 linea Chronoplus konpainiari utzi zioten. Gainera, beste bi linea sortu ziren:\nlinea. Azken hori Aldudeko ibarreko Kintoa Mugi eskariaren araberako garraio-zerbitzuaren hobekuntza da, autobus-linea erregular bihurtuta.\nLinea gehienak astelehenetik larunbatera daude martxan, baina azken egun horretan noranzko bakoitzeko hiruzpalau zerbitzu baino ez daude. Salbuespen gisa,\nlineak (larunbatean eta igandean ere oso aktiboak) eta\nlineak (asteburuetan ez dute zerbitzurik) nabarmentzen dira. Gainera, maiatzaren 1a edo abenduaren 25a bezalako jaiegunetan ez dago inolako zerbitzurik.\nlineek Car Express sarearen tarifikazio komuna bete behar dute. Bestalde,\nlineak tarifikazio propioa du, ibilbidearen berezitasuna dela eta.


Manifold GIS - Page 6 - Geofumadas\nHona hemen azkenengo mintegiaren taula bat (dohainik) jende askorekin asmo onekin, baina ez dirua inbertitzeko. Eztabaidatu eta aberastu ditugun gaien artean, zenbat kostatuko litzaioke plataformekin? Aplikazio hauen abantailak eta desabantailak ere aipatzen ditugu ...\nZer utzi zigun Ekaina?\nJune hilabete bat izan zen, blogari askoren iritzia ikusi nuen bezala, estatistikak jaitsi egin ziren ... nahiz eta pertsonalki uste dut Cartesia.org zerbitzariaren aldaketak ere Google bilaketa-motorretan indexatuta zeudela eta zenbait Zigorra sarean ere parte hartzen du. Era berean ...\nArcView Autodesk Bentley Sistemak Bloga ESRI Google Earth kolektore GIS My egeomates\nNola egin IMS Manifold GIS-ekin\n1. Interneten informazio zerbitzariak aktibatzeko IIS IISa, 90ren ondoren jaiotakoen kasuan, Windows NT Option Pack-en aurretik gertatu dena da; Windows XP Professional-ek integratzen du dagoeneko, baina, oro har, beharrezkoa da aktibatzea. Horretarako, egin ezazu: "abiarazi / kontrol panel / gehitu edo kendu programak / ...\nStitch Maps da aplikazio bat benetan irudiak, hala nola eskaneatu koadrantean mapak mosaikoak eraikitzea baina baita Google Earth irudiak deskargatu eta horiek muntatzen horrek, ondoren, irudi bakar bat bezala gorde mosaiko bat sartu aukera ematen ... ketua ona exekutagarria delako Ez du instalazioa hartzen. Duela urte bat gogoratzen dut ...\nGeospatial - GIS, Google Earth / Maps, kolektore GIS\nEkainean 14-ek blogariaren nazioarteko eguna ospatzen du, orain dela urte batzuk hasi zen aintza baino gehiago eta horietako batzuk imajinatu nola amaituko den. Sinbolikoki, $ 30 emango dute Paypal bidez eguneko ospakizunik onena idazteko eta aurtengo gaiaren azpian, hau da ...\nMaiatzean izan zen 49 sarrerak egin SEO trikimailu batzuk ikasteko me eta arreta askoz Bentley eta Google Earth Baltimore to the joint bidaia teknologiak on batera bidaltzeko. Exchange zerbitzaria Hau izan zen esanguratsuena eta mingarria hilabetea ... Cartesia, Cartesianos eta Cartesia foroak guztiak ziren bizitzera joan ...\nGeospatial - GIS, My egeomates, Blogaren jasangarritasuna\nErakutsi OVC katastroko datuak Google Earth-en\nBerriki Manifold-ekin nola egin dudan azaldu zait, eta horri esker, Google Earth-en nola egiten den ikertu ahal izan dut. Hasteko, katastroaren datuak, IDE Nazionala edo Katastro Birtualeko bulegoa ikusi nahi badituzu, mapa zerbitzuak (WMS) argitaratu behar dira Open Geospatial Consortiumaren estandarren arabera ...\ngaitasun onenak ikusi dut zion besteak kolektore GIS funtzionalitate da datuen bai Google Earth, Earth Virtual, Yahoo Maps eta zerbitzuetako konektatutako OGC WMS estandar azpian. Ikus dezagun nola egin. Kasu honetan, Valdemaría Street eremu batean konektatzeko, irudian ikusten den bezala nahi dut ...\nGeospatial - GIS, Google Earth / Maps, kolektore GIS, Earth birtualak\n1: 50,000 orriak ezagunak dira herrialde askotan kartografian, hasieran NAD27 Amerikako Datumarekin eraiki ziren. Kasu honetan WGS84-en sortu ditut; Erabat uste da proiekzioa aldatzeko modukoa dela, bektore bat mugitzen dela jende askok eskualde txikietarako egiten duen moduan. Gogoratzen baduzu, igo egin baino lehen ...\nAurreko orria page 1 ... page 4 page 5 page 6 page 7 page 8 page 9 Hurrengo orria


Espainiako ACCU hitzarmena Fidelitis lege-aholkularitzarekin – ACCU Gipuzkoa\nHome/ACCU España, Albisteak, Informazio interesgarria/Espainiako ACCU hitzarmena Fidelitis lege-aholkularitzarekin\nBazkide horiek, jarraian, ACCU Españak Fidelitis aholkularitza-enpresarekin egindako lege-aholkularitzari buruzko lankidetza-hitzarmenari buruz helarazten digun informazioa duzue.\nACCU Españak eta Fidelitis aholkularitza legalak akordio bat sinatu dute, eta horren onuradun izan ahal izango dira ACCU elkartera behar duten pertsona guztiak.\nFidelitis, 15 urtetik gorako esperientzia du lanerako ezintasunaren eta desgaitasunaren arloan. Gaur egun, lankidetza-hitzarmena du herrialdeko ia 500 elkarterekin, bazkide guztiek baldintza esklusiboez eta zerbitzu juridikoetan doako aholkularitzaz baliatu ahal izateko. Abokatutzako 300 profesional baino gehiagok osatutako talde bat du, lan-ezintasunean espezializazio-maila handikoa, eta hiri garrantzitsuenetan zuzendaritza juridikoak ditu, Espainiako geografia osoari estaldura emateko.\nAkordioarekin, Fidelitisek konpromisoa hartzen du ACCU elkarteko kideei desgaitasunari eta ezgaitasunari buruzko doako orientazioa emateko. Gainera, legezko prozesu bat hasi behar bada, baldintza esklusiboak eskaintzen ditu.\nHitzarmenarekin, ACCUk lege-gaietan eskainitako estaldura zabaltzen du, Pazienteen Erakundeen Plataformaren Lege Klinikako zerbitzuarekin bat egiten baitu. Plataforma horrek izaera informatiboagoa du eta hesteetako hanturazko gaixotasunarekin lotutako beste gai batzuk ere biltzen ditu. Crohn gaixotasuna edo ultzeradun kolitisa duen pazientearen ondoan egoteko beste modu bat da, eta desgaitasunaren eta ezintasunaren eskaera bezalako une delikatuetan bizitza erraztea.\n¿Nola eskatu zerbitzua?\nACCU Españarekin harremanetan jarrita – Consultoriolegal@accuesp.com\nEspero dugu baliagarria izango zaizuela.\nELKARREKIN GEHIAGO EGITEN DUGU


Kubrick proiektua — AZpiTituluak.eus\nKubrick proiektua Joxe Aranzabal blogari eta komunitate honetako 'azpidazle' saiatuaren ekimenez osatu da Kubrick proiektua azken asteetan. Hau da, Stanley Kubrick zine-zuzendari estatubatuarraren filmografia osoa euskaraz dago orain. https://azpitituluak.eus/albisteak/kubrick-proiektua https://azpitituluak.eus/albisteak/kubrick-proiektua/@@download/image/Kubrick.png\nAzpitituluak-eus — 2021/02/10 11:00:00 GMT+1\nJoxe Aranzabal blogari eta komunitate honetako 'azpidazle' saiatuaren ekimenez osatu da Kubrick proiektua azken asteetan. Hau da, Stanley Kubrick zine-zuzendari estatubatuarraren filmografia osoa euskaraz dago orain.\nKubricken 5 film zeuden geure katalogoan iaz arte (pare bat Aranzabalek berak azpidatziak, besteak beste jatorri batzuetakoak), baina pandemia garaia aprobetxatu du Joxe Aranzabalek filmografiako 13ak osatzeko falta ziren 8 filmak euskaratzeko.\nHonela geratu da, beraz, film zerrenda hori: